Najib sendiri penyebab gagal rayuannya, kata Mahkamah Persekutuan

Mahkamah Persekutuan memutuskan Najib Razak sendiri sebenarnya menjadi penyebab prosiding rayuan beliau bagi kes membabitkan dana SRC International Sdn Bhd tidak didengar oleh panel hakim terdahulu.
Hakim Mahkamah Persekutuan Vernon Ong Lam Kiat yang membacakan penghakiman majoriti 4-1 itu, menolak permohonan bekas perdana menteri untuk menyemak keputusan panel Mahkamah Persekutuan sebelum ini yang mengekalkan sabitan dan hukuman penjara 12 tahun serta denda kerana menyeleweng dana SRC International berjumlah RM42 juta.
“Tiada penafian hak pemohon (Najib) dan tiada pelanggaran keadilan dalam kes itu,” katanya.
Keputusan majoriti itu dipersetujui oleh hakim Mahkamah Persekutuan Rhodzariah Bujang dan Nordin Hassan serta hakim Mahkamah Rayuan Abu Bakar Jais.
Hakim Besar Sabah dan Sarawak Abdul Rahman Sebli yang mempengerusikan panel lima hakim itu membuat keputusan bertentangan.
Dalam penghakimannya, Ong berkata peguam Najib sendiri yang enggan membuat penghujahan lisan sejak permulaan prosiding rayuan tahun lepas, walaupun peguam Hisyam Teh Poh Teik dibenarkan berbuat demikian oleh Ketua Hakim Negara Tengku Maimun Tuan Mat yang mengetuai panel hakim sebelum ini yang menolak rayuan itu.
Menyentuh mengenai penangguhan rayuan Najib yang dibangkitkan oleh pihak pembelaan, Ong berkata mahkamah mempunyai budi bicara mutlak untuk membenarkan atau tidak sebarang penangguhan dan panel terdahulu menggunakan budi bicara mereka secara bijaksana.
“Oleh itu, tiada merit untuk semakan keputusan itu,” kata hakim.
Mengenai permohonan Najib untuk semakan terhadap pelepasan peguamnya (Hisyam) daripada mewakilinya semasa rayuan tersebut, hakim itu berkata mahkamah mendapati pendapat pemohon bahawa mahkamah tidak mempunyai kuasa untuk tidak membenarkan pelepasan peguam itu tidak boleh dipertahankan kerana kuasa itu ada, diperuntukkan dalam Peraturan 137 Kaedah-kaedah Mahkamah Persekutuan 1995.
Sementara itu, mengenai permohonan Najib untuk semakan semula sabitan dan hukumannya, mahkamah memutuskan panel terdahulu telah mempertimbangkan 94 alasan rayuan, penghujahan bertulis dan keputusan mahkamah terdahulu yang mendengar kes Najib.
Oleh itu, penghakiman majoriti membuat kesimpulan bahawa tiada merit untuk semakan keputusan mahkamah terdahulu yang mengekalkan sabitan dan hukuman terhadap Najib, kata hakim itu.
“Pemohon berhujah bahawa haknya telah dicabuli. Bagaimanapun, di sini jelas pemohon adalah punca nasib malangnya sendiri. Kami tidak nampak sebarang sebab untuk menyemak sebarang keputusan panel Mahkamah Persekutuan terdahulu.
"Setelah mempertimbangkan semua rekod, mahkamah mendapati bahawa semua sabitan awal terhadap pemohon adalah selamat dan hukuman yang dikenakan terhadap pemohon tidak keterlaluan, dan oleh itu, disahkan," kata Ong.
Mengenai permohonan semakan berhubung keengganan Tengku Maimun menarik diri daripada mendengar rayuan itu, hakim itu berkata undang-undang mengenai penarikan diri juga telah diselesaikan dengan baik berdasarkan prinsip ujian “bahaya berat sebelah”.
Beliau berkata keputusan Tengku Maimun untuk tidak menarik diri disokong oleh ahli panel yang lain dalam penghakiman berasingan.
Hakim itu selanjutnya berkata tiada kegagalan korum dalam apa jua perkara kerana hakim boleh mendengar sebarang penarikan diri yang dibuat terhadap mereka.
Mengenai permohonan Najib untuk mengemukakan bukti baharu terhadap Hakim Mahkamah Tinggi ketika itu Mohd Nazlan Mohd Ghazali, hakim itu berkata mahkamah bersetuju dengan keputusan Mahkamah Persekutuan sebelum ini yang menafikan permohonan tersebut berdasarkan penilaian yang betul terhadap keterangan di hadapannya.
“Kami menegaskan bahawa proses semakan di bawah Peraturan 137 tidak seharusnya disalahgunakan. Sehubungan itu, permohonan semakan itu ditolak," katanya.
Bukti baharu itu adalah mengenai Nazlan yang pada 2006 adalah peguam dan setiausaha syarikat bagi Kumpulan Maybank, yang mempunyai tanggungjawab keseluruhan untuk pengurusan dan pentadbiran semua jabatan undang-undang dalam keseluruhan kumpulan.
Keputusan hari ini adalah penamat percubaan Najib untuk dibebaskan kerana permohonan semakannya di mahkamah tertinggi dalam negara ini adalah jalan terakhirnya melalui prosiding mahkamah.
Ini bermakna Najib, 69, akan menjalani baki hukuman penjara 12 tahun di penjara Kajang.
Pada 23 Ogos lepas, panel Mahkamah Persekutuan sebelum ini, diketuai oleh Tengku Maimun, menolak rayuan bekas Ahli Parlimen Pekan itu untuk membatalkan sabitan dan hukuman. Najib memulakan hukuman penjara 12 tahun di penjara Kajang pada hari yang sama.
Selain itu, Najib juga telah memfailkan permohonan pengampunan diraja pada September tahun lepas.
Pada 5 Januari lepas, beliau juga memfailkan petisyen kepada Kumpulan Kerja Majlis Hak Asasi Manusia Pertubuhan Bangsa-Bangsa Bersatu Mengenai Penahanan Arbitrari (UNWGAD) untuk meminta pembebasan daripada penjara atau perbicaraan semula kes SRC International yang dihadapinya berikutan pendengaran rayuan di Mahkamah Persekutuan yang beliau dakwa mempunyai kecacatan serius dan bertentangan dengan peraturan keadilan antarabangsa.
Beliau memfailkan petisyen itu melalui Tetuan Shafee & Co, di pejabat Suruhanjaya Tinggi Geneva secara digital.
Pada 28 Julai 2020, Hakim Mahkamah Tinggi ketika itu, Nazlan, yang kini hakim Mahkamah Rayuan, telah menjatuhkan hukuman penjara 10 tahun kepada Najib bagi setiap tiga pertuduhan pecah amanah dan tiga pertuduhan pengubahan wang haram, serta penjara 12 tahun dan denda RM210 juta, jika gagal penjara lima tahun, dalam kes penyalahgunaan jawatannya. Mahkamah memerintahkan hukuman penjara itu berjalan serentak.
Pada 8 Disember 2021, Mahkamah Rayuan mengekalkan keputusan Mahkamah Tinggi dan menolak rayuan Najib untuk mengetepikan sabitan dan hukuman penjara serta denda itu.


Kes jangkitan Covid-19 catat angka 1,070

Malaysia mencatatkan 1,070 kes baru Covid-19 hari ini menjadikan kes keseluruhan penularan dalam negara berjumlah 352,029.Selangor kembali mencatat negeri dengan kes harian tertinggi hari ini dengan 327 kes.Jumlah kes harian tertinggi itu disusuli Sarawak (225), Pulau Pinang (133).Hanya Wilayah Persekutuan Putrajaya, Perak, Terengganu dan Perlis sahaja yang mencatatkan kes satu digit hari ini.Negara juga mencatat sebanyak 1,294 kes sembuh menjadikan jumlah keseluruhan kes sembuh meningkat kepada 336,456Kes aktif dengan kebolehjangkitan pula kini berjumlah 14,278.Daripada jumlah itu 180 pesakit ditempatkan di Unit Rawatan Rapi termasuk 89 orang memerlukan bantuan alat pernafasan.Malaysia turut mencatat 7 lagi korban akibat Covid-19, menjadikan jumlah mangsa yang maut meningkat kepada 1,295 orang.


AS sedia guna suntikan ‘penggalak’ vaksin jika perlu

Amerika Syarikat (AS) bersedia untuk menggunakan suntikan ‘booster’ (penggalak) vaksin Covid-19 sekiranya pakar mengesyorkan, kata koordinator tindak balas Covid-19 Rumah Putih Jeffrey Zients, pada Ahad.Berikutan varian Delta kian merebak ke seluruh dunia, beberapa negara, seperti United Kingdom dan Jerman, sedang melakukan persediaan untuk melancarkan kempen vaksin ‘booster’, lapor Sputnik.“Apa yang boleh saya katakan jika booster diperlukan, kita sudah bersedia, seperti yang telah kita hadapi sepanjang pandemik ini. Kita mempunyai pelan kontingensi dan persediaan. Jadi jika keputusan dibuat bahawa booster diperlukan, kita sudah bersedia. Tetapi ia belum lagi diputuskan oleh doktor atau saintis,” kata Zients kepada CBS News.Katanya, pakar akan memutuskan perkara tersebut selepas mengumpulkan data yang mencukupi berdasarkan kajian klinikal.Seramai 156,982,549 penduduk AS sudah menerima dos vaksin Covid-19 lengkap, iaitu 47.3% daripada populasi negara itu.


70 ditahan susulan protes pembaharuan pencen di Paris

Polis menahan 70 orang di Paris pada petang Isnin yang membantah pelaksanaan pembaharuan skim pencen oleh Perhimpunan Kebangsaan Perancis (Dewan Rakyat), lapor BFMTV memetik sumber polis.
Pada awal Isnin, penunjuk perasaan dan polis bertelagah selepas dua undi tidak percaya terhadap kerajaan berhubung pembaharuan pencen.
Pada 16 Mac, Perdana Menteri Perancis Elisabeth Borne mengumumkan bahawa kerajaan menerima pakai undang-undang untuk menaikkan umur persaraan daripada 62 kepada 64 tahun mengikut Perkara 49.3 Perlembagaan yang membenarkan rang undang-undang itu diluluskan tanpa kelulusan Parlimen.
Keputusan itu mencetuskan bantahan meluas dan mendorong orang ramai turun ke jalan raya di seluruh negara dan pada Khamis sahaja, lebih 300 orang ditahan.


Banglo dibeli pada harga diskaun kerana pemilik mahu wang segera, kata Zahid

Ahmad Zahid Hamidi memberitahu Mahkamah Tinggi Kuala Lumpur bahawa dua unit banglo di Country Heights, Kajang dibeli pada harga diskaun iaitu RM5.9 juta kerana pemiliknya, taikun pemaju perumahan Lee Kim Yew memerlukan wang segera.
Zahid, 69, berkata Lee yang merupakan pengasas dan pengerusi Country Heights Holdings Berhad menawarkan penjualan banglo berkenaan di bawah harga pasaran kerana menghadapi masalah untuk membayar cukai pendapatannya.
“Tawaran ini (harga) daripada Lee Kim Yew iaitu pemilik Country Heights. Dia sangat memerlukan wang, sebab itu dia menjualnya di bawah harga pasaran.
“Dia menghadapi masalah untuk membayar cukai pendapatan, sebab itu masa yang diberikan kepada kami sangat singkat dan harga diskaun diberikan kepada Yayasan Akalbudi (YAB),” katanya.
Bekas timbalan perdana menteri itu berkata demikian semasa dirujuk timbalan pendakwa raya Harris Ong Mohd Jeffery Ong berhubung buku lejar pemegang amanah YAB iaitu Tetuan Lewis & Co yang merekodkan firma guaman itu memasukkan RM2 juta ke dalam akaun simpanan tetap pada 30 November 2016 dan RM5 juta pada 9 Disember tahun sama.
Menurut Zahid, Lewis & Co tidak menunggu akaun simpanan tetap itu mencapai tempoh matang sama ada enam bulan atau setahun sebelum mengeluarkan wang RM5.9 juta kerana Lee memberi tempoh masa yang singkat untuk membuat keputusan dalam pembelian banglo berkenaan.
Ahli Parlimen Bagan Datuk itu tidak bersetuju dengan cadangan Harris bahawa pembelian banglo berkenaan bukan atas dasar kebajikan tetapi untuk menolong pemiliknya semata-mata.
Sebelum ini, Lee yang merupakan saksi pendakwaan ke-57 memberitahu mahkamah bahawa adik Zahid, Mohamad Nasaee Ahmad Tarmizi membeli dua banglo berkenaan menerusi cek Lewis & Co.
Menurut Lee, cek tersebut untuk pembayaran penyelesaian jualan bagi dua buah banglo setingkat milik syarikatnya itu yang dijual kepada Yayasan Al-Falah yang Mohamad adalah pengerusi lembaga pemegang amanah yayasan tersebut.
Sementara itu, peguam Hisyam Teh Poh Teik, yang mewakili Zahid memaklumkan kepada mahkamah bahawa pihak pendakwaan dan pembelaan bersetuju untuk melawat dua banglo berkenaan seperti yang dipersetujui oleh hakim Collin Lawrence Sequerah semalam, pada 1 Ogos ini.
“Saya juga menjemput Yang Arif ke Bagan Datuk untuk melawat Masjid Tuminah Hamidi bagi memberikan gambaran yang jelas keadaan masjid berkenaan,” kata Hisyam.
Hakim Sequerah kemudian berkata keadaan masjid berkenaan boleh ditunjukkan di mahkamah menerusi gambar atau video kerana perjalanan ke Bagan Datuk mengambil masa.
Semalam, hakim Sequerah bersetuju dengan permintaan pihak pembelaan untuk melawat banglo berkenaan demi keadilan dalam perbicaraan kes itu.
Pada 24 Januari lepas, mahkamah memerintahkan Zahid membela diri atas 47 pertuduhan dengan 12 daripadanya melibatkan pecah amanah, lapan pertuduhan rasuah dan 27 pengubahan wang haram membabitkan puluhan juta ringgit dana milik YAB.
Perbicaraan di hadapan hakim Sequerah bersambung 5 Ogos ini.


Jangan buat kesimpulan awal, Saifuddin bidas teguran LFL

Menteri Dalam Negeri Saifuddin Nasution hari ini membidas kecaman kumpulan hak asasi Lawyers for Liberty (LFL) berhubung isu aduan penderaan di depoh tahanan imigresen, mengatakan terlalu awal untuk menilai dirinya yang belum seminggu menjalankan tugas di kementerian tersebut.
Dalam satu sidang media hari ini, Saifudin Nasution berkata pihaknya sentiasa terbuka untuk menerima teguran daripada mana-mana pihak.
"Biar saya dengar semua taklimat.
"Jangan buat kesimpulan awal.
"Sebab dia (LFL) sendiri pun tak pernah mohon nak jumpa saya. Macam mana nak kata saya tak sedia terima pandangan?" katanya.
Semalam, LFL mengecam cara Nasution berdepan aduan wujud penderaan dengan menolak menolak aduan layan buruk yang diterima pendatang tanpa dokumen sah di depoh tahanan imigresen Kimanis secara mentah-mentah selain mendakwa laporan mengenainya “berat sebelah".
Pengarahnya, Zaid Malek berkata cara Saifuddin memberikan respons mengenai perkara tersebut tidak boleh diterima dan bertentangan dengan tadbir urus yang baik, menyifatkan kenyataannya sebagai "salah satu jawapan paling tidak masuk akal yang pernah dikemukakan oleh seorang menteri dalam negeri ketika berdepan isu penderaan tahanan".
Mengulas lanjut, Saifudin menegaskan menjadi sesuatu yang munasabah untuk beliau dan timbalannya mendengar dahulu sesi taklimat daripada pegawai-pegawai dan agensi yang berkaitan sebaik sahaja menyertai Kementerian Dalam Negeri (KDN).
"Tentulah ada aspek yang kami akan beri pandangan. Buat masa sekarang, kami mendengar," ujarnya.


Sarawak tangguh peralihan beberapa zon ke Fasa 3 PPN

Kawasan zon selatan Sarawak meliputi Kuching, Bau, Lundu, Samarahan, Simunjan, Asajaya, Serian dan Tebedu tidak akan beralih ke Fasa Tiga Pelan Pemulihan Nasional (PPN).Jawatankuasa Pengurusan Bencana Sarawak dalam kenyataannya memaklumkan bahawa peralihan ke fasa seterusnya itu ditangguhkan sehingga penularan kes Covid-19 menunjukkan trend penurunan di zon tersebut.Ini bermakna hanya Zon Utara (Miri, Limbang, Bintulu), Zon Tengah (Sibu, Mukah, Kapit), Zon Barat (Sarikei, Betong, Sri Aman) sahaja yang beralih ke Fasa Tiga PPN bermula esok.Terdahulu, Perdana Menteri Muhyiddin Yassin memgumumkan bahawa tiga negeri telah beralih ke Fasa Tiga PPN iaitu Perlis, Sarawak dan Wilayah Persekutuan Labuan.Keputusan itu turut dipersetujui oleh JPBN setelah mendapat nasihat dari pakar-pakar perubatan dan Garis Panduan (SOP) sedia ada masih berkuat kuasa.Hari ini Sarawak merekodkan 494 kes baru Covid-19, menjadikan jumlah keseluruhan telah meningkat kepada 78,211 kes dan dua kematian baru dicatatkan, sekali gus menjadikan jumlah kematian meningkat kepada 464 orang.Selain itu, JPBN turut mengisytiharkan tiga kluster baru iaitu kluster Pasar Stutong 2 (Kuching) dikesan di sebuah pasar di Jalan Stutong, daripada 140 orang disaring, 51 kes didapati positif Covid-19.Bagi kluster Mega Suai di Subis yang dikesan di sebuah ladang kelapa sawit di bawah perintah kawalan pergerakan diperketatkan (PKPD) sejumlah 24 telah dikesan positif daripada 351 orang yang disaring.Manakala kluster Jalan Kemena Industry Estate 38 di Bintulu dikesan melibatkan kuarters pekerja sebuah kilang papan lapis turut berada di bawah PKPD di kawasan Estet Perindustrian Kemena.Sebanyak 17 individu telah dikesan positif daripada 85 orang yang disaring.


Amaran banjir di Pahang dan Johor

Pusat Ramalan dan Amaran Banjir Negara (PRABN) Jabatan Pengairan dan Saliran (JPS) semalam mengeluarkan amaran banjir bagi beberapa lokasi di Johor dan Pahang bermula esok sekiranya hujan yang signifikan terus berlaku.
Ia adalah susulan amaran hujan berterusan (bahaya) yang dikeluarkan oleh Jabatan Meteorologi dan hasil simulasi model ramalan banjir.
Di Johor, banjir diramalkan bermula 7 pagi di daerah Mersing membabitkan Sungai Melikai dan sekitarnya manakala pada 8 malam pula di Kampung Jemari, Pengkalan Batu dan kawasan sekitarnya.
Di Pahang diramalkan bermula pada 11 malam meliputi kawasan di daerah Rompin iaitu Sungai Anak Endau di Rumah Pam Setajam dan kawasan sekitarnya.
"Banjir diramalkan berlaku lebih awal atau lewat dari masa yang dijangkakan," menurut PRABN.
PRABN memaklumkan amaran tersebut dikeluarkan bagi membolehkan penduduk terutama di kawasan berkenaan berwaspada dan mematuhi arahan pihak berkuasa atau agensi pengurusan bencana banjir.
Orang ramai boleh melayari laman sesawang https://publicinfobanjir.water.gov.my, Facebook @PublicInfoBanjir dan [email protected]_InfoBanjir untuk maklumat lanjut.


PN akan buat kejutan besar di Negeri Sembilan?

Kejatuhan kerajaan negeri pimpinan Mohamad Hasan kepada Pakatan Harapan (PH) pada 2018 mengejutkan ramai pihak terutamanya apabila Negeri Sembilan dianggap sebagai antara kubu kuat Barisan Nasional (BN).
Selepas Pilihan Raya Umum ke-14 (PRU14), pentadbiran negeri itu dipimpin Aminuddin Harun daripada PKR apabila PH memperoleh 20 kerusi Dewan Undangan Negeri (DUN) manakala BN sebanyak 16, menyaksikan perbezaan tipis hanya empat kerusi antara kedua-dua gabungan politik itu.
Justeru, situasi ini mencetuskan tanda tanya sama ada PH mampu mengekalkan kedudukan mereka di Negeri Sembilan dengan terus meraih sokongan pengundi Melayu yang meliputi lebih 60% penduduk di negeri terbabit.
Ramai menjangkakan BN akan kembali menawan negeri itu sekiranya berlaku pilihan raya, dan keputusan PRU15 yang berlangsung pada November tahun lalu secara tidak langsung menggambarkan BN memenuhi ramalan itu apabila meraih lima kerusi Parlimen, mengatasi PH yang hanya mampu memperoleh tiga.
Berdasarkan pola pengundian mengikut demografi, jelas sekali menunjukkan BN mengungguli kawasan luar bandar yang terdapat majoriti Melayu iaitu, Rembau, Jelebu, Jempol, Kuala Pilah dan Tampin manakala PH kekal berada di kawasan lebih membangun seperti Seremban dan Port Dickson selain Rasah.
Situasi ini dilihat menarik menjelang ketibaan Pilihan Raya Negeri (PRN) akan datang yang mana ia turut melibatkan Negeri Sembilan, apabila kebanyakan ramalan menjangkakan sokongan majoriti Melayu akan beralih ke Perikatan Nasional (PN) seperti yang berlaku pada PRU15 lalu.
Jangkaan ini menimbulkan persoalan sama ada PN yang sebelum ini tiada kerusi DUN akan membuat kejutan besar di Negeri Sembilan apabila gabungan itu diramal mempunyai peluang cerah "merampas" undi Melayu di kawasan luar bandar untuk menggantikan kedudukan BN serta mengambil alih pentadbiran kerajaan daripada PH.
Dalam wawancara eksklusif bersama MalaysiaNow, Pengerusi PN Negeri Sembilan Ahmad Faizal Azumu yang baru dilantik meluahkan keyakinan untuk meluaskan pengaruh di negeri itu terutamanya selepas Umno kini sudah "berkahwin" dengan DAP, parti yang ditolak oleh majoriti pengundi di kawasan luar bandar negeri tersebut.
Katanya, situasi ini akan menjadikan parti komponen PN sebagai sandaran utama bagi penyokong Melayu, sekali gus membolehkan gabungan politik itu memberikan saingan hebat di Negeri Sembilan.
"Kami yakin hari ini sentimen terutama dalam kalangan orang Melayu bukan saja di Negeri Sembilan tetapi di seluruh negara sudah beralih arah, apatah lagi dengan keadaan di mana parti yang sebelum ini mewakili Melayu seperti Umno telah dengan seteru mereka DAP," katanya.
"Ini mengakibatkan pengundi tradisi mereka beralih dan PN menjadi sandaran utama. Insya Allah kami akan beri saingan hebat di Negeri Sembilan."
Faizal yang juga timbalan presiden Bersatu berkata proses pengagihan kerusi di negeri itu juga sudah selesai dan akan diumumkan pada waktu sesuai.
Katanya, semua parti komponen termasuk Bersatu, PAS dan Gerakan akan mengambil bahagian dengan calon yang bakal diketengahkan terdiri daripada pelbagai latar belakang.
Mengulas mengenai status pelawaan bekas pemimpin Umno, Khairy Jamaluddin menyertai Bersatu, Faizal berkata, PN dijangka mampu meraih keputusan cemerlang di Negeri Sembilan bersama atau tanpa bantuan daripada bekas ahli Parlimen Rembau itu.
Bagaimanapun, Faizal mengakui, kehadiran Khairy menyertai Bersatu akan melonjakkan lagi sokongan pengundi di Negeri Sembilan kepada PN.
"PN kita berjuang tak fikir tentang seseorang pemimpin. Kepentingan rakyat adalah perkara paling utama, itu adalah asas perjuangan PN.
"Jika beliau (Khairy) seorang yang hendak bersama dengan kami, Alhamdulillah. Jika tidak, perjuangan tetap diteruskan," kata Faizal.
Khairy sebelum ini ditawarkan jawatan sebagai Ahli Majlis Pimpinan Tertinggi (MPT) oleh Pengerusi PN Muhyiddin Yassin dan bekas menteri kesihatan itu dijangka memberi jawapan pada minggu ini.
Dalam pada itu, Faizal mengesahkan bahawa beliau bukan calon Menteri Besar Negeri Sembilan dan PN akan ketengahkan calon tempatan untuk memimpin negeri itu jika diberi mandat oleh rakyat.
"Calon MB? Bukan saya kerana saya tidak bertanding. Saya cuma mengambil alih jawatan pengerusi PN dan Badan Pimpinan Bersatu Negeri Sembilan supaya saya dapat membantu serta membenarkan pemimpin tempatan dapat memberi fokus kepada kawasan masing-masing.
"Di Negeri Sembilan, kita mempunyai ramai calon berkemahiran untuk kita tampilkan sebagai pemimpin utama.
"Jika dapat sokongan nama besar seperti Khairy, kita alu-alukan, namun apa yang kita ada sekarang ini memadai untuk tarik sokongan kepada kami," tambah beliau.


Syed Saddiq sekali lagi mohon untuk cabar kredibiliti saksi utama kes pecah amanah

Syed Saddiq Syed Abdul Rahman yang berdepan dengan tuduhan pecah amanah jenayah (CBT) dan pengubahan wang haram, sekali lagi memohon bagi mencabar kredibiliti seorang saksi utama susulan terdapat beberapa percanggahan dalam keterangan yang direkod oleh Suruhanjaya Pencegahan Rasuah Malaysia (SPRM) dan keterangan lisannya di mahkamah.
Ini merupakan percubaan kali kedua oleh pihak pembelaan untuk mendapatkan kebenaran memulakan prosiding bagi mencabar kredibiliti Rafiq Hakim Razali, bekas penolong bendahari Pemuda Bersatu, selepas Mahkamah Tinggi pada 18 Julai, menolak permohonan ahli Parlimen Muar itu untuk mencabar saksi pendakwaan ke-13 itu berikutan percanggahan dalam kenyataan saksi dan keterangan lisannya di mahkamah berhubung prosedur pengeluaran RM1 juta daripada akaun bank sayap parti itu.
Peguam Syed Saddiq, Gobind Singh Deo berhujah terdapat percanggahan dalam keterangan lisan Rafiq di mahkamah dengan keterangan yang direkod sebelum ini oleh SPRM mengikut Seksyen 30 Akta SPRM 2009.
“Percanggahan itu merujuk kepada masa dan tempat arahan yang didakwa diberikan oleh Syed Saddiq kepada Rafiq Hakim dan Ahmad Redzuan Mohamed Shafi, yang merupakan penolong setiausaha Armada, untuk mengeluarkan RM1 juta dan tujuan acara kutipan dana di Muar serta wang yang diperoleh daripadanya," kata peguam itu.
Katanya saksi itu menerusi keterangan lisannya di mahkamah memberitahu arahan untuk mengeluarkan RM1 juta oleh Syed Saddiq dibuat selepas Langkah Sheraton, pada perjumpaan di rumah tertuduh.
“Bagaimanapun menerusi kenyataan kepada SPRM saksi berkata arahan untuk pengeluaran RM1 juta itu dibuat menerusi panggilan telefon pada awal Mac 2020,” katanya.
Gobind turut berhujah bahawa terdapat percanggahan pada keterangan lisan Rafiq di mahkamah, apabila saksi tidak bersetuju bahawa wang dalam akaun Armada Bumi Bersatu Enterprise (ABBE) adalah hasil dana kutipan orang ramai oleh Syed Saddiq sendiri untuk berkempen di Muar.
Bagaimanapun peguam itu berkata menerusi kenyataan kepada SPRM, Rafiq mengesahkan bahawa sumber kewangan ABBE adalah hasil sumbangan orang ramai sepenuhnya iaitu melalui majlis makan malam di Muar dan majlis makan di De Palma Hotel.
“Tujuan majlis makan ini diadakan untuk mendapatkan dana bagi Syed Saddiq sendiri iaitu berkempen di Muar,” katanya yang turut memohon dibekalkan dengan keterangan saksi yang dirakam oleh SPRM.
Sementara itu timbalan pendakwa raya Wan Shaharuddin Wan Ladin berhujah permohonan pembelaan adalah satu penyalahgunaan proses mahkamah kerana mereka sebenarnya cuba untuk mendapatkan kenyataan direkodkan SPRM, bukan bertujuan untuk mencabar kredibiliti saksi tetapi untuk melihat keseluruhan kandungan kenyataan itu.
“Sekarang ini pihak pembelaan melakukan percubaan kali kedua mengikut pintu belakang untuk memulakan prosiding mencabar kredibiliti saksi berkenaan,” katanya.
Selepas mendengar hujah kedua-dua pihak, pesuruhjaya kehakiman Azhar Abdul Hamid menetapkan 25 Julai untuk mengumumkan keputusannya.
Syed Saddiq, 29, didakwa bersubahat dengan Rafiq iaitu penolong bendahari yang diamanahkan dengan dana berjumlah RM1 juta, untuk melakukan pecah amanah dengan menyalahgunakan dana itu di CIMB Bank Berhad, Menara CIMB KL Sentral, Jalan Sentral 2 di Kuala Lumpur pada 6 Mac 2020.
Bagi pertuduhan kedua, Syed Saddiq didakwa menyalahgunakan RM120,000 daripada akaun Maybank Islamic Berhad milik Armada Bumi Bersatu Enterprise untuk diri sendiri dengan menyebabkan Rafiq melupuskan wang itu di Malayan Banking Berhad, Jalan Pandan 3/6A, Taman Pandan Jaya antara 8 dan 21 April 2018.
Beliau juga berdepan dua pertuduhan melibatkan diri dalam aktiviti pengubahan wang haram iaitu memindahkan wang masing-masing RM50,000 dalam akaun Maybank Islamic Berhad miliknya ke akaun Amanah Saham Bumiputera miliknya, yang dipercayai merupakan hasil aktiviti haram, di sebuah bank di Jalan Persisiran Perling, Taman Perling, Johor Bahru pada 16 dan 19 Jun 2018.


Langkawi akan jadi sebahagian projek perintis gelembung pelancongan, kata PM

Putrajaya sedang mempertimbangkan perancangan untuk menjadikan Pulau Langkawi sebagai sebahagian projek perintis destinasi gelembung pelancongan yang teruk terkesan akibat pandemik Covid-19, kata Perdana Menteri Muhyiddin Yassin hari ini.Beliau berkata kerajaan sedang meneliti pandangan serta maklum balas daripada pihak berkepentingan ketika negara menyaksikan peratusan populasi yang divaksinasi semakin meningkat.“KKM serta pakar-pakar kesihatan telah menyarankan kerajaan agar melaksanakan perancangan ini hanya apabila kadar vaksinasi lengkap penduduk Pulau Langkawi mencapai sekurang-kurangnya 80% daripada jumlah keseluruhan populasinya,” katanya dalam sebuah kenyataan yang turut mengumumkan kebenaran kepada beberapa jenis aktiviti ekonomi untuk beroperasi semula di seluruh negara.Muhyiddin berkata Menteri Pelancongan, Seni dan Budaya Nancy Shukri kini sedang mengkaji cadangan dengan mengambil nasihat beberapa pakar.Beliau berkata di bawah rancangan tersebut, pelancong-pelancong yang mahu ke Langkawi perlu menerima vaksin lengkap Covid-19.Menurutnya, perancangan tersebut akan diperluaskan ke lebih banyak destinasi pelancongan terutamanya lokasi mempunyai kaedah kawalan pergerakan keluar masuk pelancong yang baik seperti di pulau-pulau peranginan lain yang terdapat di seluruh negara.“perkara ini masih di peringkat perancangan dan kerajaan akan melihat hasil projek perintis (Pulau Langkawi) terlebih dahulu.“Jika semua berjalan lancar, insya-Allah gelembung pelancongan akan dilaksanakan secara lebih meluas,” kata Muhyiddin.


Muhyiddin pengerusikan mesyuarat khas Kabinet

Perdana Menteri Muhyiddin Yassin hari ini mempengerusikan mesyuarat khas Kabinet di Perdana Putra di sini, dipercayai bagi membincangkan isu-isu semasa.Kenderaan Muhyiddin dilihat memasuki perkarangan Perdana Putra pada kira-kira 8.57 pagi, bagi mempengerusikan mesyuarat yang dijangka bermula 9.30 pagi.Beberapa kenderaan yang dinaiki menteri-menteri Kabinet juga dilihat memasuki Perdana Putra, dan sebelum memasuki perkarangan bangunan tersebut, mereka dikehendaki menjalani pemeriksaan suhu.Antara yang kelihatan ialah Menteri Komunikasi dan Multimedia Saifuddin Abdullah, Menteri Luar Hishamuddin Hussein, Menteri Alam Sekitar dan Air Tuan Ibrahim Tuan Man dan Menteri Perumahan dan Kerajaan Tempatan Zuraida Kamaruddin.Kenderaan yang membawa Panglima Angkatan Tentera Jeneral Affendi Buang turut dilihat memasuki Perdana Putra pada kira-kira 9 pagi.Sekumpulan pengamal media berkumpul di laluan masuk ke Perdana Putra ekoran desas desus mengenai rombakan Kabinet akan dibuat, berikutan mesyuarat yang diadakan hari ini.


Pontian daerah terbaru dilanda banjir kilat

Pontian menjadi daerah terbaru dilanda banjir kilat, menjadikan jumlah mangsa di Johor meningkat kepada 323 orang setakat 8 malam tadi, berbanding 296 orang pada sebelah petang.
Jawatankuasa Pengurusan Bencana Daerah (JPBD) dalam satu kenyataan memaklumkan kesemua mangsa di Johor ditempatkan di tujuh pusat pemindahan sementara (PPS) termasuk sebuah PPS baru dibuka pada 5.50 petang semalam di Sekolah Kebangsaan Melayu Raya, Pontian yang menempatkan 17 mangsa.
"Di Kulai, Dewan Serbaguna Kampung Baru Sengkang menempatkan 139 mangsa dan Dewan Raya Kampung Murni Jaya dengan 76 mangsa, manakala Dewan Utama Kampung Ithnin Maarof di Kluang menempatkan 34 mangsa.
"Sementara di Segamat tiga PPS menempatkan 57 mangsa iaitu masing-masing 39 mangsa di Balai Raya Kampung Batu Badak, Balai Raya Kampung Kuala Paya (empat mangsa) manakala Dewan Komuniti Tasek (14 mangsa),” menurut kenyataan itu.
Sementara itu di Selangor, menerusi laman sesawang InfoBencana Jabatan Kebajikan Masyarakat (JKM) memaklumkan jumlah mangsa banjir merekodkan penurunan iaitu 395 mangsa membabitkan 95 keluarga berbanding 538 (133 keluarga) petang tadi di enam PPS di Klang dan Kuala Selangor setakat 4.28 petang semalam.
Sementara itu, Pengarah Angkatan Pertahanan Malaysia (APM) Selangor PPj (PA) Mulliadi Al-Hamdi Ladin dalam kenyataan berkata pihaknya turut melakukan pemantauan berkala di setiap daerah terutama melibatkan 307 lokasi titik panas banjir di negeri itu.
Dalam perkembangan lain, Majlis Bandaraya Shah Alam (MBSA) menerusi hantaran di Facebook rasminya memaklumkan sebarang aduan berhubung pembersihan longkang bagi memastikan sistem saliran air dalam keadaan baik bagi menghadapi banjir di seluruh Selangor, boleh diajukan kepada KDEB Waste Management melalui aplikasi WhatsApp di talian 019-2742824.
Di Kea, jumlah mangsa banjir terus meningkat setakat 8 malam tadi apabila seramai 1,681 orang membabitkan 552 keluarga direkodkan berbanding 1,520 orang daripada 494 keluarga pada petang semalam.
JKM memaklumkan kesemua mangsa banjir itu ditempatkan di tujuh PPS di Daerah Pasir Mas.
Menerusi laporan https://publicinfobanjir.water.gov.my/ pula, Sungai Kelantan di Rantau Panjang, Pasir Mas merekodkan bacaan melepasi paras amaran iaitu 9.75 meter.


1,228 kes baru Covid-19, 7 kematian dilaporkan

Sebanyak 1,228 kes baru Covid-19 dilaporkan hari ini, merupakan jumlah kes tertinggi yang pernah dicatatkan dalam satu hari.Daripada jumlah itu sebanyak 1,217 merupakan jangkitan tempatan dan 11 lagi adalah kes import.Sabah mencatatkan angka tertinggi kes iaitu sebanyak 889 atau 72.4%.Ketua Pengarah Kesihatan Dr Noor Hisham berkata, sebanyak 8,966 kes aktif sedang menerima rawatan di hospital.“Daripada jumlah kes aktif itu 92 pesakit kini sedang menerima rawatan di Unit Rawatan Rapi termasuk 31 memerlukan bantuan alat pernafasan,” katanya dalam sidang media hariannya hari ini.Katanya, sebanyak 671 pesakit sembuh dan dibenarkan pulang menjadikan jumlah keseluruhan meningkat kepada 16,555 orang atau 64.31%.“Dukacita dimaklumkan terdapat tujuh kes kematian baru dilaporkan, dan setakat hari ini 221 mangsa maut,” tambahnya.


Kes harian lepasi 17,400 jangkitan, 30 lagi terkorban

17,476 kes baru Covid-19 direkodkan hari ini menjadikan jumlah keseluruhan sebanyak 4,219,395 kes.Sebanyak 17,321 pesakit turut dilaporkan sembuh, menjadikan jumlah keseluruhan kes sembuh sebanyak 3,977,403.Ketika ini 206,979 kes aktif direkodkan, dengan 201,924 atau 97.6%daripadanya sedang menjalani kuarantin kendiri.Dalam pada itu, 615 (0.3%)kes kini berada di pusat kuarantin sementara 4,177 (2.0%) dimasukkan ke hospital.Kes yang memerlukan rawatan di unit rawatan rapi (ICU) adalah sebanyak 263 kes dan 162 daripadanya memerlukan bantuan alat pernafasan.Kadar penggunaan kemudahan ICU di seluruh negara kini sebanyak 57.2% dengan kes Covid-19 merangkumi 29.9%.30 korban akibat wabak itu turut dilaporkan, termasuk lima kes kematian sebelum tiba ke hospital.Ketika ini, kes keseluruhan kematian adalah sebanyak 35,013 orang.


KPWKM gesa keluarga rawat, tidak sembunyi anak berperangai ‘pelik’

Ibu bapa atau ahli keluarga diminta supaya tidak menyembunyikan perangai “pelik” anak masing-masing yang dilihat mempunyai ciri-ciri gangguan mental, selain perlu segera mendapatkan rawatan susulan.Timbalan Menteri Pembangunan Wanita, Keluarga dan Masyarakat Siti Zailah Yusof berkata ia bagi mengelakkan perkara lebih buruk berlaku sekiranya dibiarkan.“Keluarga yang terdekat mesti bertanggungjawab, contohnya nampak anak ‘pelik’ (gangguan mental) mesti beritahu (pihak berkaitan). Jiran pula kalau dengar (teriakan, pergaduhan) mainkan peranan dengan melaporkan kepada polis, Jabatan Kebajikan Masyarakat (JKM) atau saluran lain sedia ada.“Boleh telefon, hantar khidmat pesanan ringkas (SMS) kerana kita mesti kena jadi masyarakat yang peka dan bertanggungjawab dengan keselamatan,” katanya kepada pemberita selepas memberi sumbangan perabot terpakai dari Singapura kepada mangsa banjir di Mantin, Nilai semalam.Beliau berkata demikian bagi mengulas insiden seorang wanita warga emas berusia 68 tahun yang dipercayai dibunuh dengan badannya dikerat 15 bahagian oleh anaknya sendiri di Parit Buntar, Perak.Suspek yang berusia 42 tahun itu pernah menerima rawatan sebagai pesakit mental di sebuah hospital swasta di Pulau Pinang 20 tahun lepas, namun tidak membuat rawatan susulan selepas itu.Meluahkan kebimbangannya apabila segelintir masyarakat pada masa kini dilihat semakin hilang rasa sayang dan hormat terhadap keluarga, Siti Zailah berkata institusi kekeluargaan perlu diperkuatkan dan ibu bapa perlu mendidik anak-anak supaya tidak terjebak dengan perkara tidak baik termasuk menerusi didikan agama.Dalam pada itu, beliau berkata Lembaga Penduduk Dan Pembangunan Keluarga Negara (LPPKN) menjalankan pelbagai inisiatif bagi membina Keluarga Malaysia yang sejahtera termasuk menerusi program Jelajah Kasih Keluarga.Menurutnya seramai 304,982 Sukarelawan Skuad Waja di bawah Jabatan Pembangunan Wanita (JPW) turut digerakkan bagi memberikan bantuan dan perkhidmatan psikososial kepada masyarakat yang memerlukan.Sementara itu, Siti Zailah menyeru semua pihak termasuk individu atau syarikat agar menyumbangkan perabot dan peralatan rumah yang ingin dilupuskan tetapi masih dalam keadaan baik, kepada mangsa banjir.Beliau berkata ia bagi meringankan bebanan mangsa banjir yang mengalami kerosakan rumah sepenuhnya, walaupun ada di antara mereka sudah menerima bantuan berupa barangan elektrik.Jelasnya bermula November 2021 hingga Mac lepas, bencana banjir ekoran Monsun Timur Laut menyebabkan 50,814 keluarga di seluruh negara terjejas dengan 181,979 mangsa ditempatkan di pusat penempatan sementara.


Perdana menteri baru UK akan diumum 5 September depan

Perdana menteri baru United Kingdom bagi menggantikan Boris Johnson akan diumumkan pada 5 September, kata Parti Konservatif di mana 11 calon bakal bersaing untuk menduduki jawatan itu.
Persaingan merebut jawatan itu tercetus selepas Johnson, 58, mengumumkan pengundurannya selepas lebih 50 pegawai pentadbirannya meletakkan jawatan sebagai tanda bantahan terhadap skandal yang terpalit sepanjang beliau menjadi perdana menteri.
Jawatankuasa pemilihan perdana menteri Parti Konservatif turut mengumumkan jadual pemilihan pada Isnin.
Pencalonan pemilihan parti akan dibuka dan ditutup secara rasmi pada Selasa, dengan perdana menteri baru akan dilantik apabila parlimen negara itu kembali bersidang pada 5 September, kata Graham Brady yang merupakan pengerusi jawatankuasa pemilihan itu.
Dalam usaha untuk mempercepatkan proses pemilihan, calon mesti mendapat sokongan sekurang-kurangnya dari 20 ahli parlimen bagi melayakkan mereka bersaing merebut jawatan itu manakala mana-mana calon yang gagal mendapat sokongan 30 ahli parlimen dalam pusingan pertama undian akan disingkirkan .
Antara yang bertanding ialah Rishi Sunak dan Sajid Javid di mana ekoran peletakan jawatannya mereka sebagai menteri kewangan dan menteri kesihatan telah mencetuskan gelombang peletakan jawatan.
Menteri Luar UK Liz Truss dan pengganti Sunak, Nadhim Zahawi juga turut mengumumkan selain Menteri Dalam Negeri Priti Patel juga turut dilaporkan sedang mempertimbangkan untuk menyertai saingan.
Bagaimanapun, tinjauan pendapat ahli akar umbi oleh laman web ConservativeHome  menunjukkan sokongan kuat diberikan kepada calon yang tidak berprofil tinggi, dengan bekas menteri pertahanan Penny Mordaunt mendahului diikuti Kemi Badenoch.
Johnson mengumumkan pengundurannya sebagai ketua parti itu pada Khamis lalu namun kekal memegang jawatan perdana menteri di Downing Street sehingga penggantinya diumumkan.
Javid berkata ketika Britain menghadapi krisis kos sara hidup yang melambung tinggi, selain kenaikan harga tenaga dan perang di Ukraine, terdapat keperluan yang mendesak untuk sebuah pentadbiran yang "cekap" dalam negara.
"Saya amat berharap kempen ini boleh menjadi titik perubahan yang kita perlukan," katanya pada pelancaran kempen.


Penjanaan semula lapangan terbang Subang akan dorong trafik lebih sesak

Langkah menjadikan Lapangan Terbang Sultan Abdul Aziz Shah (LTSAAS) sebagai hab penerbangan serantau menerusi pelan penjanaan semula Lapangan Terbang Subang (SARP) dijangka akan meningkatkan kapasiti trafik secara mendadak sekali gus menyebabkan kawasan sekitar itu bertambah sesak.
Ini kerana, sebaik projek mega itu selesai dilaksanakan yang mana ia akan meningkatkan kapasiti penerbangan di lapangan terbang itu, faktor ini akan menjadikan kawasan sekitarnya sebagai kawasan tumpuan yang boleh mencetuskan "penghijrahan".
Pakar hartanah dari UCSI University, Marina Hassan, berkata SARP dijangka mendatangkan kesan limpahan sama seperti pembinaan Lapangan Terbang Antarabangsa Kuala Lumpur di Sepang pada 1998.
Katanya, kesan limpahan itu termasuk peningkatan nilai hartanah yang didorong oleh pelbagai faktor, situasi yang sama disaksikan di kawasan Bangi, Semenyih, Kajang dan Seremban susulan kewujudan KLIA.
Namun, disebabkan LTSAAS terletak berhampiran kawasan yang sudah membangun seperti Ara Damansara, Subang Jaya dan Shah Alam, faktor ini akan menambah kepada kesesakan lalu lintas apabila semakin ramai dijangka "berhijrah" ke kawasan itu.
Menurut Marina, walaupun sasaran pasaran untuk projek ini lebih tertumpu kepada penumpang perniagaan dan kelas premium, perlu diambil kira juga projek ini juga menarik komuniti kelas pekerja disebabkan penambahan peluang pekerjaan.
"Kelas premium sesuai untuk menetap di kawasan seperti Ara Damansara tetapi kelas pekerja mungkin mencari kawasan yang lebih mampu milik seperti Puchong.
"Kawasan-kawasan ini sudah sesak , bayangkan jika tambah lagi jumlah penduduk," katanya kepada MalaysiaNow.
Sementara itu, dari aspek positif, Marina berkata, perubahan status lapangan terbang itu juga dijangka akan memanfaatkan.
Pada masa sama, Marina berkata, perubahan status yang bakal diterima lapangan terbang itu juga akan memanfaatkan pemilik hartanah sedia ada di kawasan tersebut memandangkan nilai hartanah dijangka melonjak.
"Mereka yang sudah membeli kediaman di kawasan itu mungkin beruntung, malah, kawasan seperti Subang Bestari atau yang berhampiran dengan Sungai Buloh juga berpotensi menyaksikan kenaikan dari segi nilai dan pembangunan," tambahnya.
Selain daripada isu trafik, antara kebimbangan yang turut diluahkan penduduk di kawasan berhampiran LTSAAS itu ialah isu gangguan bunyi.
Penduduk di Kondominium Ara Hill, Arphan Ahmad, berkata antara kebimbangan utamanya ialah kenaikan taraf pusat penyelenggaraan, pembaikan dan baik pulih (MRO) bagi membolehkan pesawat komersial yang menggunakan enjin jet berlepas dan mendarat di situ.
Sebelum ini, hanya pesawat yang menggunakan enjin jenis “propeller” dan “turboprop” dibenarkan beroperasi di LTSAAS.
"Semasa saya mula berpindah ke sini, saya dan isteri sering diganggu bunyi bising daripada enjin pesawat apabila ia diuji malah terjadi pada tengah malam," katanya yang sudah menetap di Ara Hill sejak 13 tahun lalu.
"Gangguan ini terhenti apabila operasi MRO dipindahkan ke KLIA. Pada masa hadapan, aktiviti itu akan kembali."
Menurut Arphan, beliau dengan keputusan kerajaan untuk menaik taraf lapangan terbang itu demi kebaikan ekonomi negara.
Bagaimanapun, beliau berharap wakil kerajaan akan adakan perbincangan bersama persatuan penduduk untuk mendengar luahan dan cadangan yang ingin dikemukakan.
"Buat masa ini, tidak ada dengar berita pihak kerajaan ingin adakan sesi perjumpaan.
"Saya berharap mereka akan ambil inisiatif untuk mendengar pandangan penduduk terdahulu sebelum membuat apa-apa keputusan lagi," tambahnya.


JPDP, CSM siasat kebocoran data peribadi 5 juta penumpang, kakitangan AirAsia

Pasukan Jabatan Perlindungan Data Peribadi (JPDP) dan Cybersecurity Malaysia (CSM) telah melakukan pemeriksaan di AirAsia Aviation Group Ltd semalam, ekoran insiden kebocoran data peribadi lima juta penumpang dan kakitangan AirAsia.
Menteri Komunikasi dan Digital Fahmi Fadzil berkata beberapa dokumen serta peralatan telah diambil oleh pegawai JPDP dan CSM yang memeriksa pejabat AirAsia itu untuk proses siasatan yang masih dijalankan berhubung insiden berkenaan.
Bercakap kepada media selepas majlis amanat bersama warga Kementerian Komunikasi dan Digital (KKD) di sini hari ini, Fahmi yang ditanya mengenai punca kebocoran data pelanggan itu berkata beliau tidak dapat memberi penjelasan lanjut kerana siasatan masih berjalan.
"Saya cuma boleh melaporkan satu tindakan telah diambil dan tindakan tersebut diteruskan hari ini. Sehingga saya dapat maklumat lanjut, itu sahaja yang boleh saya komen," katanya.
Dalam perkembangan lain, Fahmi menafikan beliau mengeluarkan arahan bagi menyekat pendakwah terkenal, Dr Ridhuan Tee Abdullah daripada muncul dalam Forum Perdana Ehwal Islam.
Beliau berkata program tersebut bukan di bawah bidang kuasanya.
"Tidak", katanya ringkas sambil menggelengkan kepala.
Semalam dilaporkan seorang daripada anggota panel program itu, Ridhuan telah diganti dengan pendakwah terkenal, Harryanto Rizal Rokman.


Elon Musk pecat eksekutif kanan selepas beli Twitter

Ketua Pegawai Eksekutif Tesla Elon Musk menyelesaikan pemerolehan AS$44 bilion Twitter selain memecat tiga eksekutif kanan utama syarikat dan bersedia untuk merangka hala tuju baru laman sesawang microblog itu, menurut beberapa laporan.
Selain memuktamdkan pembelian itu dan menambah syarikat baharu kepada portfolio teknologinya yang luas, Musk menjadikan Twitter sebagai syarikat persendirian dan membayar pemegang saham harga lebih tinggi daripada asal sebanyak AS$54.20 sesaham, lapor agensi Anadolu.
Ketua Pegawai Eksekutif Parag Agrawal, Ketua Pegawai Kewangan Ned Segal dan Vijaya Gadde, ketua dasar undang-undang, amanah dan keselamatan, dipecat, lapor The Washington Post memetik sumber.
Penasihat Am Twitter Sean Edgett juga dipecat, menurut Washington Post.
Penyelesaian perjanjian itu membawa kepada penamatan tindakan undang-undang dari Twitter yang berusaha untuk memaksa Musk menyelesaikan tawarannya selepas beliau cuba mengingkari perjanjian itu.
Musk pada awal Khamis memberi isyarat bahawa perjanjian itu akan dimuktamadkan dalam tempoh yang singkat, menukar bio Twitternya kepada "Chief Twit" dan menulis panjang lebar - mengikut piawaian Twitter - yang memberi jaminan kepada pengiklan bahawa beliau tidak mahu laman sesawang itu "percuma-untuk-semua."
Beliau telah lama mengambil pendekatan lebih tegas terhadap kebebasan bersuara, namun dalam mesej yang ditujukan kepada pengiklan, beliau berjanji untuk meneruskan dasar Twitter bagi mengawal pelbagai kandungan termasuk ucapan benci dan ancaman keganasan.
"Saya memperoleh Twitter kerana tamadun masa depan perlu mempunyai dataran bandar digital yang sama, dengan pelbagai kepercayaan boleh dibahaskan secara sihat tanpa menggunakan keganasan," tulis Musk.


Urusan berjalan seperti biasa bagi kerajaan PN, ahli Parlimen Umno tidak ikut keputusan parti

Urusan pentadbiran kerajaan berjalan seperti biasa bagi Perikatan Nasional (PN) walaupun Presiden Umno Ahmad Zahid Hamidi semalam mengumumkan parti itu menarik sokongannya terhadap Perdana Menteri Muhyiddin Yassin.Ini kerana sebarang keputusan parti politik itu berhubung sokongannya kepada kerajaan tidak mempunyai kesan undang-undang.Disebabkan itu, apa yang bakal menentukan kelangsungan pentadbiran Muhyiddin adalah sama ada beliau mendapat sokongan majoriti ahli Parlimen seperti yang termaktub dalam Artikel 43 Perlembagaan Persekutuan.Mengikut Perlembagaan, perdana menteri hanya perlu meletakkan jawatan sekiranya beliau tidak mendapat sokongan undi percaya di Dewan Rakyat.Dengan perpecahan yang berlaku dalam Umno kepada beberapa kumpulan, kenyataan presidennya perlu diuji, kata seorang peguam kanan Perlembagaan.“Situasi ketika ini tidak stabil dan tidak ada kewajipan untuk beliau letak jawatan pada tahap ini. Beginilah pembacaan yang betul terhadap Arikel 43(4), yang kebelakangan ini difahami secara simplistik dan memiliki kecenderungan menimbulkan perbalahan oleh beberapa pihak,” kata peguam kanan itu kepada MalaysiaNow.Dalam pada itu, difahamkan majoriti besar ahli Parlimen Umno kekal dengan keputusan mereka untuk tidak menarik sokongan terhadap Perdana Menteri walaupun presidennya mengumumkan pendirian parti itu awal pagi tadi.Sumber kanan dari Umno berkata hanya beberapa ahli Parlimen yang menyokong Zahid termasuk Najib Razak dan Ahli Parlimen Pontian Ahmad Maslan yang sudah memutuskan untuk menarik sokongan terhadap perdana menteri.“Yang lain dijangka akan keluarkan kenyataan bersama hari ini,” katanya.MalaysiaNow juga difahamkan Majlis Tertinggi Umno yang bermesyuarat semalam turut memberikan kebebasan kepada ahli Parlimen untuk tidak mengikut keputusannya dalam menarik sokongan terhadap Muhyiddin.Langkah tersebut bukan sahaja bermaksud urusan pentadbiran berjalan seperti biasa bagi kerajaan PN, bahkan menunjukkan Zahid berada di kedudukan paling lemah sejak memenangi jawatan presiden parti dua tahun lalu yang tidak mampu menggunakan kuasa presidennya untuk memaksa ahli-ahli parti sebulat suara menyokong beliau.


Kerajaan sedia audit MySejahtera selepas dakwaan data diceroboh

Putrajaya mungkin memanggil syarikat audit bebas untuk menilai dan menyemak semula penggunaan aplikasi MySejahtera selepas terdapat dakwaan ia menceroboh data peribadi pengguna, kata satu sumber yang dekat dengan pihak berkuasa keselamatan digital kepada MalaysiaNow.Ini berlaku selepas terdapat kebimbangan beberapa pihak berhubung keselamatan data peribadi yang boleh menjejaskan berjuta-juta pengguna aplikasi yang dilancarkan April lalu bagi membolehkan pihak berkuasa kesihatan memantau pergerakan orang ramai dalam usaha mengawal penularan Covid-19.“Kerajaan mewajibkan orang ramai untuk mendaftar masuk menggunakan aplikasi itu ketika memasuki premis. Dakwaan aplikasi itu digunakan untuk tujuan lain adalah tidak berasas,” kata seorang pakar keselamatan data kerajaan kepada MalaysiaNow.“Tetapi isu kepercayaan yang timbul mungkin boleh menjejaskan usaha kerajaan memerangi pandemik Covid-19,” tambahnya.Difahamkan, isu itu dibangkitkan dalam satu mesyuarat baru-baru ini melibatkan menteri-menteri dan pegawai atasan yang terlibat dalam menguruskan krisis Covid-19.Sumber itu mengatakan jika wujud sebarang keraguan terhadap jaminan kerajaan dalam melindungi privasi pengguna akan menimbulkan masalah dalam memastikan kaedah pengesanan virus dengan efektif, yang sehingga kini menjangkiti lebih 50,000 orang dan meragut lebih daripada 320 nyawa.MalaysiaNow difahamkan sebuah firma audit bebas akan dilantik untuk membuat semakan terhadap MySejahtera.“Tetapi isu kepercayaan yang timbul mungkin boleh menjejaskan usaha kerajaan memerangi pandemik Covid-19,” tambahnya.Ogos lalu, kerajaan mengumumkan akan mewartakan penggunaan aplikasi MySejahtera menerusi Akta Pencegahan dan Pengawalan Penyakit Berjangkit 1988 (Akta 342), berikutan kesukaran untuk mengesan kontak rapat di tempat-tempat kes Covid-19 dikesan.Walaupun kerajaan berulang kali memberikan jaminan, perdebatan mengenai keselamatan data peribadi MySejahtera masih berlaku di alam maya dan menimbulkan pelbagai reaksi dalam media sosial.Kebimbangan utama adalah kemampuan aplikasi itu mengakses lokasi kedudukan pengguna, yang amat penting dalam pengesanan kontak selain boleh mengakses storan dan senarai nama kenalan.Terdapat pelbagai perisian percuma boleh digunakan bagi memeriksa aplikasi yang menggunakan data peribadi.Salah satu perisian itu disediakan Exodus Privacy, sebuah organisasi data peribadi Perancis yang menilai aplikasi berasaskan Android.Hasil semakan di laman sesawangnya mendedahkan MySejahtera membenarkan 14 izin capaian pada pelbagai ciri dan kandungan peranti seseorang itu.Kebimbangan mengenai keselamatan data peribadi ketika pandemik tidak hanya berlaku di Malaysia, kerana banyak negara berusaha mengumpul lebih banyak maklumat peribadi bagi tujuan pengesanan kontak, yang merupakan senjata utama dalam membendung penularan Covid-19.Walaupun terdapat jaminan kerajaan aplikasi itu tidak akan menyimpan maklumat peribadi, beberapa kes kebocoran data baru-baru ini memburukkan lagi kebimbangan.Mac lalu, butiran maklumat beratus-ratus ribu kad kredit yang dikeluarkan bank-bank di Malaysia, Singapura, Filipina, Vietnam, Indonesia dan Thailand ditemui dalam talian dalam satu pelanggaran data besar-besaran.Tiga tahun lepas, Suruhanjaya Komunikasi dan Multimedia Malaysia mengesahkan lebih 46 juta data peribadi milik pelanggan syarikat telekomunikasi mudah alih utama bocor di laman sesawang tertutup, lengkap dengan nombor telefon dan alamat rumah mereka.


‘Jutawan’ Rafizi berdepan lebih banyak persoalan selepas pertahan lonjakan aset peribadi

Pemimpin PKR Rafizi Ramli berdepan lebih banyak persoalan berhubung pengisytiharan aset yang menunjukkan kekayaannya melonjak selepas turut meletakkan saham sebuah syarikat berkaitan parti itu dalam senarai aset peribadinya.
Ia adalah susulan serangan timbalan presiden PKR terhadap pengkritik yang mempersoalkan kemasukan saham Invoke Solutions, sebuah syarikat yang ditubuhkan Rafizi, di mana beliau menyifatkan kritikan tersebut sebagai “tidak memahami” penyata kewangan.
Bagaimanapun, pemimpin Bersatu, Dr Abdul Latiff Ahmad berkata Rafizi masih belum menjawab mengenai Invoke yang didakwa sebagai badan tidak berasaskan keuntungan seperti yang dikatakan beliau sendiri pada 2017, selain janji untuk mengagihkan saham itu kepada kira-kira 80 kakitangan sebagai penghargaan terhadap sumbangan mereka.
"Sebaliknya, Rafizi memegang 73% saham. Seorang taikun perniagaan bernama Lee Boo Choo memiliki bahagian kedua terbesar saham dan Wong Chen dari PKR menjadi pemegang saham ketiga terbesar.
“Bagaimana pula dengan 80 pekerja Invoke yang miskin yang dijanjikan saham dalam Invoke?" soal Latiff dalam siri kenyataan terbaru selepas pengisytiharan aset Rafizi minggu lalu.
"Mengapa Rafizi mengelak daripada menjawab soalan-soalan ini dan sebaliknya cuba mengalihkan perkara tersebut dengan melemparkan kata-kata kesat kepada kami?"
Semalam, Rafizi berkata beliau sudah pun menjadi jutawan pada usia 30 tahun selepas mendapat gaji dan bonus besar ketika di syarikat minyak negara Petronas.
Rafizi berkata semalam bahawa beliau sudah mempunyai simpanan sebanyak RM2 juta pada usia 30 tahun, melalui kerjanya dalam industri minyak dan gas.
Memperincikan perkembangan gajinya selama tujuh tahun di syarikat minyak nasional Petronas, beliau berkata: "Sebab itu saya mempunyai simpanan yang mencecah RM2 juta pada usia 30 tahun dan simpanan ini digunakan untuk memulakan syarikat."
Beliau juga mendakwa bahawa Invoke mula membuat keuntungan pada tahun kedua operasinya, tidak seperti kebanyakan syarikat “start-up” yang lain.
Pengisytiharan aset Rafizi sebelum ini dipersoalkan oleh pemimpin Perikatan Nasional (PN) Johor Rashid Hasnon, selepas asetnya dilihat melonjak sebanyak RM17 juta berbanding tujuh tahun lalu.
Rashid juga mempersoalkan kemasukan RM16.7 juta saham Invoke Solutions dalam aset peribadi yang diisytiharkannya, mengatakan Rafizi sendiri menyebut bahawa syarikat itu ditubuhkan bukan bagi tujuan berasaskan keuntungan.
Rafizi memasukkan RM16.7 juta dalam saham sebagai sebahagian daripada sejumlah RM19.67 juta dalam aset dimilikinya.
Selain RM16.7 juta yang diisytiharkan sebagai "pelaburan", Rafizi turut menyenaraikan RM1.1 juta dalam akaun Kumpulan Wang Simpanan Pekerjanya setakat 31 Oktober, selain RM1.6 juta dalam dua hartanah termasuk sebuah rumah tiga tingkat di Bukit Antarabangsa, Kuala Lumpur.
Latiff berkata setelah mengisytiharkan asetnya, Rafizi tidak sepatutnya merungut mengenai soalan yang diajukan "dalam semangat ketelusan dan akauntabiliti".
"Terdapat kemarahan orang ramai terhadap Invoke, yang mempunyai matlamat menjadi platform kepentingan awam.
"Adakah lelaki seperti Rafizi Ramli yang memiliki 16 juta akan memberikan jawapan kepada orang ramai, termasuk mereka yang bermurah hati menderma kepada Invoke?" katanya.


Berhati-hati sebelum beli komputer riba dalam talian, kata persatuan pengguna

Pelajar dan ibu bapa disarankan untuk lebih berwaspada sebelum melakukan sebarang pembelian komputer riba menerusi dalam talian bagi mengelakkan berlakunya penipuan, kata Presiden Persatuan Pengguna Pulau Pinang (CAP), Mohideen Abdul Kader.Beliau berkata, CAP mengesan beberapa sindiket penipuan yang menggunakan “keldai wang” untuk menipu transaksi wang.“Dengan kemunculan perniagaan dalam talian dan pelajar yang perlu belajar melalui dalam talian, terdapat lonjakan dalam permintaan bagi komputer dan komputer riba.“Bagaimanapun, CAP berharap agar pengguna yang mahu membeli peranti atau peralatan ini agar lebih berhati-hati terhadap (1) penipuan, (2) jaminan, dan (3) harga,” katanya.Beliau turut mengingatkan ibu bapa untuk tidak membeli peranti itu melalui media sosial seperti Facebook atau aplikasi WhatsApp kerana kebolehpercayaan penjualnya sukar dikenal pasti.“Ia mungkin memberi alasan bahawa terdapat akaun bank yang sah di mana bayaran boleh didepositkan tetapi penerima (pemegang akaun bank) mungkin apa yang dikenali sebagai ‘keldai wang’.“Keldai wang ialah seseorang yang dibayar bagi perkhidmatan dengan sejumlah kecil wang yang dipindahkan.“Keldai mungkin tidak menyedari akaunnya digunakan bagi pemindahan wang haram daripada pembeli kepada pengendali penipuan.”CAP berkata, orang ramai juga boleh memeriksa jika akaun bank mereka atau orang lain digunakan dalam penipuan atau aktiviti penipuan lain di http://ccid.rmp.gov.my/semakmule/.Menurut CAP, lebih baik jika pembelian dilakukan menerusi rakan yang dikenali berbanding membeli dari negeri yang berbeza disebabkan kesukaran untuk mendapat jaminan peranti tersebut tidak rosak.“Adakah terdapat sebarang jaminan apabila anda membeli sesuatu peranti itu?“Sesetengah pengeluar membenarkan anda untuk memeriksa jaminan secara dalam talian berdasarkan number siri peranti.“Jika anda membeli daripada seseorang yang anda kenal dan tinggal berdekatan, mungkin anda boleh mengujinya sebelum membuat keputusan untuk membelinya.”CAP berkata, di musim pandemik Covid-19 ini, pendidikan secara dalam talian tidak dapat dielakkan dan sudah pasti ia membebankan keluarga B40, yang kebanyakannya tidak mampu untuk memiliki komputer riba yang juga memerlukan sambungan internet untuk pendidikan dalam talian.“Kami sekali lagi mengulangi gesaan kepada pengguna agar lebih berhati-hati apabila membeli komputer atau komputer riba (lama, diperbaharui atau baru) kerana mereka menjadi sasaran penipu atau mereka yang mengambil kesempatan terhadap mereka yang membuat keputusan terburu-buru sebagai mangsanya.“Kami juga turut menggesa Kementerian Perdagangan Dalam Negeri dan Hal Ehwal Pengguna (KPDNHEP) untuk terus memantau penjualan peralatan komputer.”


823 kes baru Covid-19, 8 kematian dilaporkan

Sebanyak 823 kes baru Covid-19 dilaporkan hari ini dengan kesemua kes merupakan penularan tempatan, menjadikan jumlah keseluruhan 26,565.Sabah mencatatkan angka tertinggi kes iaitu sebanyak 533 atau 64.8%Kementerian Kesihatan dalam satu kenyataan berkata, sebanyak 9,202 kes aktif sedang menerima rawatan di hospital.“Daripada jumlah kes aktif itu 99 pesakit kini sedang menerima rawatan di Unit Rawatan Rapi termasuk 30 memerlukan bantuan alat pernafasan,” kata kenyataan itu.Katanya, sebanyak 579 pesakit sembuh dan dibenarkan pulang menjadikan jumlah keseluruhan meningkat kepada 17,134 orang atau 64.50%.“Dimaklumkan terdapat lapan kes kematian baru dilaporkan, dan setakat hari ini 229 mangsa maut,” tambahnya.


4 ahli Parlimen pembangkang, seorang pemimpin DAP gesa Anwar tolak kerjasama dengan ‘kleptokrat’

Empat ahli Parlimen pembangkang dan seorang pemimpin DAP menggesa agar Presiden PKR Anwar Ibrahim untuk menolak kerjasama dengan pemimpin kleptokrat Umno dan mengukuhkan kesepakatan pembangkang.Gesaan tersebut disuarakan tiga ahli Parlimen iaitu Salahuddin Ayub (Amanah-Pulai), Mohd Azis Jamman (Warisan-Sepanggar), dan Syed Saddiq Syed Abdul Rahman (Muda-Muar) dalam satu kenyataan.Senator Liew Chin Tong dan pemimpin Parti Sarawak Bersatu Baru Bian turut serta menandatangani kenyataan tersebut.Mereka turut menyifatkan setiap kerjasama yang dilakukan harus dibina berdasarkan prinsip pembangkang bagi mendepani cabaran krisis kesihatan, ekonomi dan politik.“Mendepani cabaran berangkai ini, kami merayu agar Ketua Pembangkang Anwar Ibrahim mengukuhkan blok pembangkang dan menolak sebarang kerjasama dengan kleptokrat. Sebarang kerjasama dengan mana-mana pihak perlu dibina berdasarkan asas ini,” katanya.“Kita perlu menggembleng usaha dan menumpukan kekuatan bersama sebagai satu suara untuk mengangkat agenda rakyat demi kelangsungan hidup semua.”Terdahulu, Anwar beberapa kali berkata wujud kemungkinan kerjasama dengan Umno dan ia masih dalam proses rundingan.Namun, kenyataan Anwar itu mencetuskan kekecohan apabila Timbalan Presiden Umno Mohamad Hassan, ketua penerangannya, Shahril Hamdan dan ketua Pemuda, Asyraf Wajdi Dusuki sebaliknya berkata tidak mengetahui wujudnya perbincangan antara partinya dengan Anwar.


Di Sarawak, masih tiada jalan keluar buat gelandangan, pesakit mental

Di Bintulu, Sarawak, sekumpulan lelaki kelihatan sedang berjalan, daripada mereka itu ada yang sedang mencari sesuatu dan ada juga yang seakan tiada arah tujuan di lorong-lorong bandar itu.Bila malam tiba, mereka akan berbaring di atas kepingan kadbod yang dibentangkan di kaki lima jalanan.Mereka itu jugalah yang dilihat duduk meminta sedekah bersama barangan yang sentiasa diangkut ke mana sahaja.Ini merupakan pemandangan biasa bagi penduduk bandar minyak dan gas itu.Ramai daripada gelandangan di bandar itu pada asalnya datang dari luar bandar bagi mencari pekerjaan di Bintulu.Pada awal 1980-an, mereka beramai-ramai berhijrah ke Bintulu dan mendiami kawasan setinggan di tengah-tengah bandar itu.Namun, pada tahun 1987, kawasan setinggan tersebut dirobohkan dan penduduknya berselerak di seluruh bandar.Pandemik yang melanda menyukarkan hidup gelandangan, di mana ada daripada mereka mula menunjukkan sikap agresif terhadap orang ramai.Mereka dilihat merayau di jalanan dalam keadaan separuh bogel, bercakap seorang diri, bahkan ada yang membawa pisau atau parang.Tanpa tempat berteduh dan tiada kemudahan yang boleh mereka gunakan, mana-mana kaki lima akan menjadi rumah persinggahan golongan ini.Kadangkala, mereka juga boleh bertindak ganas.“Awal tahun ini, seorang gelandangan memukul seorang pemandu tanpa sebab dengan sebatang kayu,” kata aktivis Francis Ngu kepada MalaysiaNow.“Dia lalu kawasan jalan itu dan pukul pemandu itu dengan tidak semena-mena.”Sakit mentalInsiden seperti ini mencetuskan kebimbangan mengenai peningkatan gelandangan yang menghidap penyakit mental.Menurut Ngu, biasanya orang awam akan melaporkan kepada jabatan kebajikan mengenai golongan ini.Namun, katanya tiada tindakan jangka panjang diambil berhubung isu tersebut.Menteri Kebajikan, Kesejahteraan Komuniti, Wanita, Keluarga dan Pembangunan Kanak-kanak Sarawak Fatimah Abdullah mengakui peningkatan bilangan gelandangan dan pesakit mental di Bintulu.Orang kurang upaya menggunakan kerusi roda di jalan raya Bintulu.Bintulu mencatatkan jumlah tertinggi kes seumpama itu sebanyak 48 kes.Ia diikuti Kuching (31), Sibu (28) dan Miri (24) dan bandar-bandar lain di seluruh Sarawak.Setakat Disember tahun lalu, seramai 158 gelandangan dilaporkan di Sarawak secara keseluruhan.Kajian kementerian mengenai punca gelandangan menunjukkan 38% kes berpunca daripada masalah keluarga, 33% mempunyai masalah kesihatan mental, 12% tidak mempunyai tempat tinggal, 10% adalah pemabuk, dan 5% adalah penganggur.Walaupun jabatan kebajikan bertanggungjawab dalam menangani isu gelandangan, namun timbul kerumitan ketika badan itu berdepan kes melibatkan penyakit mental.“Kes masalah kesihatan mental adalah di bawah bidang kuasa kementerian kesihatan,” kata Fatimah kepada MalaysiaNow.“Jabatan kebajikan tidak dapat menyediakan penjagaan dan sokongan yang sewajarnya kepada pesakit mental. Kami tidak mempunyai institusi, dan pegawai tidak terlatih dalam bidang ini.”RawatanDi Kuching, wujud satu kemudahan khusus untuk penjagaan pesakit mental iaitu Hospital Sentosa.Bagaimanapun, menurut Persatuan Kesihatan Mental Sarawak, rawatan turut disediakan bagi masalah kesihatan mental di semua klinik dan hospital kerajaan di negeri ini.Presidennya, Dr Ismail Drahman berkata Sarawak sudah melangkah jauh dalam hal ini.“Dua puluh tahun lalu, perkhidmatan ini agak kurang dan kami tidak mempunyai tenaga yang mencukupi,” katanya.“Tetapi sekarang, di mana-mana ada.”Kemampuan kewangan untuk mendapatkan rawatan juga tidak menjadi masalah bagi keluarga berpendapatan rendah kerana mereka hanya dikenakan beberapa ringgit sahaja untuk pendaftaran.“Sama ada RM1 atau RM5, dan jika mereka tidak mampu, mereka tidak perlu membayar,” kata Ismail.“Jadi, kos rawatan adalah percuma.”Katanya, di hospital bukan pakar, pesakit akan dirujuk ke institusi yang mempunyai kepakaran psikiatri.“Penyakit itu kemudiannya boleh distabilkan bagi mengelak mereka menjadi keliru atau mendatangkan masalah kepada orang ramai atau keluarga mereka,” tambah Ismail.Namun, katanya, kemudahan kesihatan mental di Sarawak perlu ditingkatkan.“Di Bintulu dan beberapa kawasan lain, kita tidak mempunyai kemudahan untuk pesakit tua kerana pihak hospital hanya menyediakan rawatan bagi pesakit parah.”Beliau menambah, sebaik sahaja pesakit stabil, mereka akan dipulangkan kepada keluarga yang sepatutnya memantau keadaan kesihatan pesakit selain menjaga mereka.Namun, kemungkinan untuk mereka kembali sakit selalu ada.Fatimah berkata jabatan kebajikan berusaha untuk mengesan seramai mungkin gelandangan di Sarawak.Katanya, penting untuk pihaknya mengenal pasti punca kehilangan tempat tinggal dalam kalangan gelandangan bagi mencari penyelesaian masalah yang dihadapi mereka.“Kadangkala, jabatan kesihatan akan beritahu kami seseorang itu sudah dirawat dan diberi ubat,” katanya.“Kemudian, ke mana mereka harus pergi?”Bagi Fatimah, isu tersebut adalah perkara yang perlu ditangani kementerian dengan kerjasama NGO dan keluarga pesakit.“Kita perlu bekerjasama,” katanya.“Kita perlu cari jalan penyelesaiannya secara bersama-sama.”


PH sedia bincang dengan BN hadapi PRN Selangor, kata Amirudin

Pakatan Harapan (PH) Selangor sedia berbincang dengan Barisan Nasional (BN) untuk menjalinkan kerjasama bagi menghadapi Pilihan Raya Negeri (PRN) Selangor tahun depan, kata Menteri Besar Amirudin Shari.
Beliau berkata pihaknya kini ke arah perbincangan dengan BN untuk mendapatkan persefahaman antara mereka bagi meneruskan kerjasama di peringkat Persekutuan yang berjaya membentuk kerajaan dengan nilai kestabilan.
“Walaupun Selangor sudah cukup stabil, kita tidaklah besar kepala atau bersikap tamak haloba, Kalau ada ruang perbincangan, kita bincang,” katanya ketika ditemui pemberita di Bangunan Annex, Dewan Negeri Selangor di sini hari ini.
Beliau berkata demikian ketika ditanya mengenai kemungkinan PH dan BN akan bekerjasama bagi menghadapi PRN Selangor pada tahun hadapan.
“Saya sebagai pengerusi PH Selangor berharap kita dapat mengekalkan Selangor, kalau terpaksa sendirian kita sendirianlah, kalau dapat gabungan dari rakan lain mungkin boleh membantu kita di beberapa kerusi lagi...kita terbuka untuk perbincangan untuk kerjasama pada PRN akan datang,” katanya.
Mengenai kedudukan ketua pembangkang Dewan Undangan Negeri (DUN) Selangor, yang kini disandang Ahli Dewan Undangan Negeri (Adun) Sungai Air Tawar Rizam Ismail daripada BN, Amirudin berkata tumpuan harus diberikan kepada pilihan raya negeri dan bukannya kedudukan kerusi DUN termasuk  siapa akan menjadi ketua pembangkang.
Beliau berkata hala tuju parti parti sama ada PH atau BN dijangka nampak lebih jelas menjelang pilihan raya negeri yang berbaki kira-kira enam bulan sebelum tempoh DUN tamat.


Umno terbuka kerjasama dengan mana-mana parti selepas PRU15

Umno terbuka untuk bekerjasama dengan mana-mana parti atau gabungan lain bagi membentuk kerajaan selepas Pilihan Raya Umum ke-15 (PRU15), kata Pengarah Pilihan Raya Umno Tajuddin Abdul Rahman.Beliau berkata buat masa ini parti itu muktamad tidak akan berunding untuk bekerjasama dengan PKR, DAP, dan Bersatu untuk mendepani PRU15.“…selepas PRU15 kita tengok bagaimana keadaan, sesiapa yang masa itu berminat untuk bekerjasama, dan ia membawa manfaat kepada Umno, rakyat dan negara, kita terbuka untuk menubuhkan kerajaan.“Umno dari dulu tidak tamak, bila tubuhkan kerajaan Barisan Nasional kita kongsi dengan MCA, MIC dan parti lain termasuk dari parti pribumi Sabah dan Sarawak,” katanya selepas mengadakan lawatan kerja meninjau kemajuan projek pembinaan Transit Aliran Ringan 3 (LRT3) di Johan Setia termasuk melawat kuarters pekerja Centralised Labour Quarters (CSL) dan kilang pengacuan ‘U-Through Girder’ di Bandar Saujana Putra hari ini.Ditanya sama ada beliau bersedia melepaskan jawatan sebagai Pengerusi Prasarana Malaysia Berhad, Tajuddin berkata: “Saya akan kekal dalam kerajaan sehingga Parlimen dibubarkan, kerana ia adalah pendirian parti saya. Jadi soal berapa lama saya akan berada dalam kerajaan – ia bergantung kepada berapa lama masa diambil untuk membubarkan Parlimen”.“Kalau esok dibubarkan, saya terkeluar dari kerajaan, tapi kalau kata sampai bulan Ogos.. Ogoslah, kalau tahun depan, tahun depanlah, kita tidak tahu bila,” katanya.


Kes baru Covid-19 meningkat 0.4% minggu lalu

Bilangan kes baru Covid-19 di negara ini bagi Minggu Epidemiologi (ME) ke-23 dari 5 hingga 11 Jun meningkat sebanyak 0.4 peratus iaitu 11,096 kes berbanding 11,052 kes pada minggu sebelumnya (ME ke-22).Ketua Pengarah Kesihatan Noor Hisham Abdullah berkata jumlah kumulatif kes Covid-19 di Malaysia kini berjumlah 4,524,727 kes.Beliau berkata purata kes aktif setiap hari bagi ME ke-23 pula menurun sebanyak 5.5% iaitu 22,013 kes berbanding minggu sebelumnya.“Purata kadar kebolehjangkitan Covid-19 (nilai Rt) pula menunjukkan peningkatan sebanyak 5.5% iaitu 0.96 berbanding 0.91 pada minggu sebelumnya,” katanya dalam kenyataan hari ini.Menurut beliau bilangan kes sembuh pada ME ke-23 menurun sebanyak 21.7% (13,797 kes kepada 10,806 kes) berbanding ME ke-22, menjadikan kumulatif kes sembuh sebanyak 4,466,305.Noor Hisham berkata kes kematian pada ME ke-23 juga menunjukkan penurunan kepada 3.8 peratus, dengan 25 kes berbanding 26 kes pada minggu sebelumnya menjadikan kumulatif kematian kini 35,711.Sementara itu, beliau berkata jumlah kemasukan pesakit Covid-19 ke fasiliti kesihatan iaitu hospital dan Pusat Kuarantin dan Rawatan Covid-19 (PKRC) bagi setiap 100,000 penduduk menurun sebanyak 10% untuk ME sama berbanding ME sebelumnya.“Namun begitu, jumlah kemasukan pesakit Covid-19 ke hospital awam bagi setiap 100,000 penduduk meningkat sebanyak 20%. Jumlah kes memerlukan alat bantuan pernafasan pula menurun sebanyak 20%.“Secara keseluruhan, penggunaan katil PKRC meningkat sebanyak 200% dan penggunaan katil bukan kritikal juga meningkat sebanyak lapan peratus manakala penggunaan katil unit rawatan rapi (ICU) menurun sebanyak 17%,” katanya.Dr Noor Hisham berkata kes-kes positif Covid-19 yang dipantau oleh Pusat Penilaian Covid-19 (CAC) di seluruh negara semakin menunjukkan pengurangan dengan kedatangan pesakit ke CAC berkurangan sebanyak 8.7% dan bilangan kes COVID-19 baru yang menjalani pemantauan di rumah juga menurun sebanyak 0.5%.Bilangan kes Covid-19 yang dirujuk CAC ke PKRC atau hospital pula meningkat sebanyak 51.9%, katanya.


Branson gesa Singapura henti laksana hukuman gantung

Taikun Britain, Richard Branson Isnin menggesa Singapura menghentikan hukuman mati ke atas seorang pesalah yang dijatuhi hukuman mati atas tuduhan memiliki satu kilogram ganja, dengan mengatakan ia "mungkin akan membunuh seorang manusia yang tidak bersalah".
Warga Singapura Tangaraju Suppiah, 46, dijadualkan menjalani hukuman gantung pada Rabu, kata Biro Narkotik Pusat negara itu.
"Tangaraju sebenarnya tidak terlibat dengan dadah ini pada ketika penahanannya. Ini sebahagian besarnya adalah kes mengikut keadaan yang bergantung pada kesimpulan," tulis Branson di blognya.
Branson merupakan salah seorang daripada anggota Suruhanjaya Global mengenai Dasar Dadah yang berpangkalan di Geneva.
"Membunuh mereka yang berada pada peringkat terbawah membabitkan rangkaian bekalan dadah... langsung tidak berkesan dalam mengekang perdagangan antarabangsa bernilai ratusan bilion setiap tahun," katanya, sambil menambah beliau berharap pihak berkuasa akan mengkaji semula kes itu.
Kebanyakan negara di dunia – termasuk Thailand – pemilikan ganja tidak lagi dianggap sebagai jenayah berat dan kumpulan hak asasi manusia telah meningkatkan tekanan ke atas Singapura untuk menghapuskan hukuman mati.
Hab kewangan Asia itu mempunyai beberapa undang-undang anti-narkotik paling berat di dunia dan menegaskan hukuman mati kekal sebagai pencegahan berkesan terhadap segala bentuk pemerdagangan dadah.
Tangaraju disabitkan pada 2017 kerana "bersubahat dalam konspirasi mengedar" 1,017.9g ganja, dua kali ganda jumlah minimum yang patut dikenakan hukuman mati.
Dia dijatuhi hukuman mati pada 2018 dan Mahkamah Rayuan yang mengekalkan keputusan itu.
Keluarga Tangaraju pada Ahad juga memohon pengampunan dan menggesa perbicaraan semula.
Jika dilaksanakan, ia akan menjadi hukuman mati pertama Singapura dalam tempoh enam bulan dan yang ke-12 sejak tahun lalu.
“Singapura adalah sebuah negara yang indah, jadi sangat menyedihkan untuk melihat beberapa dasarnya mengingatkan kembali kepada penjajahan, malah mengingatkan kembali zaman pertengahan," kata Branson.
Branson dan kumpulan hak asasi manusia berkata Tangaraju tidak pernah mengendalikan dadah itu sendiri.
Pendakwa raya berkata dua nombor telefon bimbit yang dimilikinya digunakan sebagai kenalan.
Singapura meneruskan semula pelaksanaan hukuman mati pada Mac 2022 selepas ditangguhkan lebih dua tahun.
Antara yang dihukum gantung ialah Nagaenthran K Dharmalingam, yang pelaksanaannya mencetuskan bantahan global, termasuk dari Pertubuhan Bangsa-Bangsa Bersatu dan Branson, kerana dia merupakan orang kurang upaya dalam masalah pembelajaran.


Tidak boleh ambil sikap 'relaks' dalam soal jaminan makanan, kata Mat Sabu

Semua pihak terutama kerajaan tidak boleh sama sekali mengambil sikap ‘relaks’ dalam usaha memastikan keterjaminan makanan di negara ini terpelihara, kata Menteri Pertanian dan Keterjaminan Makanan Mohamad Sabu.
Beliau berkata langkah memastikan keterjaminan makanan itu penting dalam usaha memastikan negara dan rakyat mempunyai makanan yang cukup pada harga berpatutan pada ketika dunia dijangka berdepan kemelesetan ekonomi tahun ini.
Justeru, katanya Perdana Menteri Anwar Ibrahim dan Kerajaan Persekutuan mengorak langkah melibatkan semua kementerian bagi melaksana pelan sesuai dalam memelihara keterjaminan makanan malah nama kementerian berkenaan turut ditukar bagi mencerminkan kepentingan itu.
“Pertumbuhan ekonomi dunia tahun ini diramal agak perlahan dan isu keterjaminan makanan kini jadi topik hangat seluruh dunia, negara seperti di Afrika menghadapi isu kekurangan makanan dengan duit tiada, ekonomi meleset akhirnya kematian berlaku akibat kekurangan makanan.
“Kita tidak boleh relaks, kita kena ambil apa yang berlaku itu sebagai cabaran sebagai manusia yang dianugerahkan akal bagaimana kita hendak menjamin bahawa makanan ada di Sabah, Malaysia dan seluruh dunia,” katanya di Kota Kinabalu semalam.
Mohamad berkata demikian ketika berucap melancarkan Bank Bergerak Agrobank di Kota Kinabalu yang dihadiri Timbalan Menteri Pertanian dan Keterjaminan Makanan Chan Foong Hin, Pengerusi Agrobank Yunos Abd Ghani serta Presiden merangkap Ketua Pegawai Eksekutif Agrobank Tengku Ahmad Badli Shah Raja Hussin.
Beliau berkata dalam usaha memelihara keterjaminan makanan dan pembangunan sosioekonomi komuniti, pelbagai usaha perlu dilaksanakan secara bersama bagi memastikan hasrat ini dapat dicapai.
“Kerajaan menerusi kementerian, agensi, organisasi dan rakyat perlu berganding bahu untuk merealisasikan tanggungjawab ini. Simbiosis dan sinergi pelan perancangan strategik yang kukuh perlu diadaptasi dalam perancangan setiap entiti badan kerajaan mahupun swasta,” katanya.
Mengulas mengenai Bank Bergerak Agrobank, Mohamad berkata ketika ini sebanyak dua unit bank bergerak itu akan memberi perkhidmatan perbankan serta kewangan kepada penduduk sekitar Lahad Datu, Tawau dan Beaufort.
“Perkhidmatan ini adalah penting kerana penduduk dianggarkan perlu mengambil masa sekurang-kurangnya satu jam dan 16 minit dengan jarak 73.8 kilometer untuk ke pekan terdekat bagi mendapatkan akses perbankan,” katanya.
Beliau berkata Agrobank memperkenalkan inisiatif seumpama itu sejak 1970-an dikenali sebagai Bank Bergerak Bank Pertanian dan percaya perkhidmatan kewangan yang komprehensif merupakan tunjang utama untuk meningkatkan pertumbuhan ekonomi masyarakat terutama di luar bandar.


AS bakal hantar 60 juta dos vaksin Covid-19 ke luar negara

Dalam tempoh dua bulan akan datang Amerika Syarikat (AS) akan berkongsi 10% bekalan vaksin Covid-19 dengan seluruh dunia, umum Presiden Joe Biden.“Kami komited… untuk mengirim 60 juta dos vaksin AstraZeneca ke negara lain mulai bulan ini dan berakhir pada Jun. Bermakna sekitar 10 peratus vaksin yang akan kita hasilkan untuk AS pada masa itu akan diedarkan kepada seluruh dunia, ” kata Biden.Beliau menyifatkannya sebagai “komitmen kemanusiaan yang penting” sebagai tambahan kepada bantuan AS terhadap Covax, inisiatif antarabangsa untuk pembelian vaksin oleh negara-negara yang kurang mampu.Rumah Putih mengakui buat masa ini ia tidak memiliki vaksin AstraZeneca, namun berharap dapat menerima 60 juta dos suntikan itu tidak lama lagi.


Warisan terbuka kerjasama dengan PBS, parti lain di semenanjung

Parti Warisan Sabah (Warisan) kini terbuka untuk bekerjasama dengan Parti Bersatu Sabah (PBS) dan parti nasional lain di Semenanjung, bagi membina sebuah negara yang lebih baik untuk rakyatnya, kata Presiden Warisan Mohd Shafie Apdal.Beliau berkata kerjasama antara parti politik adalah penting, kerana tidak ada mana-mana parti yang boleh menubuhkan kerajaan sendirian, tetapi kerjasama itu perlulah berdasarkan kepada kepentingan negara dan bukan kedudukan yang akan diterima pemimpin parti.Ditanya mengenai kenapa Warisan mahu bekerjasama dengan PBS, beliau menjelaskan PBS adalah sebuah parti tempatan yang mempunyai sejarahnya di Sabah, dan beliau secara peribadi mengenali pemimpin parti itu terutamanya Presidennya Maximus Ongkili.“Secara jujurnya saya mahu bekerjasama dengan PBS, (PBS adalah) sebuah parti tempatan kami kenal sentimen dan perjuangan mereka … tetapi tidaklah seperti kami terdesak atau apa-apa, tetapi kami terbuka kepadanya (kerjasama dengan PBS).“Tentu sekali kami perlu bersama dengan parti nasional di Semenanjung juga, tetapi mana-mana parti yang mahu bekerjasama dengan kami perlu mempunyai kepentingan Sabah, ia satu kerjasama dua hala, ia bukan sahaja apa yang kami boleh berikan, tetapi juga apa yang anda boleh berikan kepada Sabah,” katanya dalam satu sidang media secara dalam semalam.Mohd Shafie berkata, sebelum berbincang mengenai mengadakan kerjasama dengan parti politik lain, Warisan perlu memperkuatkan diri dari dalam, terutamanya apabila berhadapan dengan pilihan raya umum yang akan datang.“Saya selalu berpesan kepada orang saya, rumah kita, kita jaga dan bangunkan, dan jangan berbincang dengan orang lain, jika parti kita tidak cukup kuat… mereka (parti lain) boleh bekerjasama, bergabung dengan mereka, tetapi kita perlu perkuatkan diri sendiri, kemudian kita bercakap mengenai kerjasama,” katanya.Ditanya sama ada Warisan mempunyai persetujuan kerjasama dengan Umno terutamanya bagi menghadapi pilihan raya umum yang akan datang, Shafie berkata tiada perbincangan untuk kerjasama atau perjanjian antara kedua parti politik itu pada masa ini.Sementara itu Maximus ketika dihubungi wartawan enggan memberikan sebarang komen berkaitan kerterbukaan Warisan untuk bekerjasama dengan PBS.Pada 5 April, Mohd Shafie dilaporkan sebagai berkata, Warisan belum membuat sebarang pendirian selepas memutuskan untuk tidak meneruskan kerjasama dengan gabungan Pakatan Harapan Plus di Sabah.


Saya tak adu penyelewengan kepada Najib kerana syak wasangka, kata bekas pengarah 1MDB

Bekas Pengerusi 1Malaysia Development Berhad (1MDB) Mohd Bakke Salleh tidak membuat aduan mengenai penyelewengan yang berlaku kepada Najib Razak kerana ia adalah berkaitan syak wasangka beliau terhadap bekas perdana menteri itu sendiri. Beliau berkata demikian ketika pemeriksaan semula oleh timbalan pendakwa raya Kanan Gopal Sri Ram dalam perbicaraan kes Najib, 68, yang berdepan empat pertuduhan menggunakan kedudukannya untuk mendapatkan rasuah berjumlah RM2.3 bilion daripada dana 1MDB dan 21 pertuduhan pengubahan wang haram membabitkan amaun sama.Sri Ram: Ketika itu, mengapa anda tidak mengadu kepada kementerian kewangan dan Najib mengenai kekecewaan anda berkaitan apa yang telah berlaku dalam 1MDB?Bakke: Perkara yang menghalang saya atau membuatkan saya tawar hati untuk berbuat demikian sebenarnya ialah membuat aduan mengenai PM.Sri Ram kemudian menyifatkan tindakan itu “seolah-olah mengadu mengenai kehilangan biri-biri kepada serigala.”Bakke: Itulah sebabnya sejak awal pembabitan sebagai Ahli Lembaga Pengarah, saya sudah berasa tidak selesa terutama apabila mendapat tahu bahawa pihak pengurusan (1MDB) sudah membahagi-bahagikan bayaran yang membabitkan pelaburan dalam dua entiti asing.“Itulah yang menyebabkan saya meletak jawatan…,” kata saksi itu.Katanya Najib juga tidak pernah menyoal mengapa beliau meletak jawatan meskipun mereka kerap berjumpa selepas beliau meninggalkan 1MDB.Sri Ram: Selepas anda meletak jawatan, adakah anda puas hati bahawa beliau (Najib) sedar anda telah meletak jawatan?Bakke menjawab “Najib tidak pernah tanya mengapa saya letak jawatan. Semuanya berjalan seperti biasa.”Bakke adalah Pengerusi 1MDB dari September 2009 hingga 19 Okt 2009 apabila beliau bertindak meletak jawatan sebagai tanda memprotes penyelewengan yang berlaku dalam 1MDB membabitkan urus niaga sebanyak AS$1 bilion.Terdahulu, ketika disoal oleh peguam Wan Aizuddin Wan Mohammed yang mewakili Najib, saksi itu berkata beliau tidak tahu sama ada keluarga bekas gabenor Bank Negara Malaysia Zeti Akhtar Aziz memperoleh manfaat daripada transaksi dana kekayaan negara itu.Katanya beliau hanya tahu mengenai perkara itu baru-baru ini melalui laporan media.Wan Aizuddin: Tan Sri, adakah anda tahu setakat Januari 2022, Suruhanjaya Pencegahan rasuah Malaysia telah menyiasat Zeti, suaminya dan Tan Sri Nor Mohamed Yakcop di bawah Akta Pencegahan Pengubahan Wang Haram?Pada peringkat ini, timbalan pendakwa raya Mohamad Mustafa P. Kunyalam bangun dan membantah atas alasan soalan itu tiada kaitan dengan saksi.Bagaimanapun, hakim Collin Lawrence Sequerah membenarkan soalan itu kerana ia bersifat umum. Perbicaraan bersambung pada 7 Jun.


Jepun umum sekatan tambahan ke atas Rusia

Jepun mengumumkan sekatan tambahan ke atas Rusia pada Jumaat susulan pengilhakan ke atas empat wilayah Ukraine.
Agensi Anadolu melaporkan bahawa sebagai tindakan balas terhadap situasi di Ukraine, Menteri Luar Jepun Yoshimasa Hayashi pada sidang akhbar berkata "keputusan telah dibuat untuk mengambil langkah membekukan aset Rusia dan pihak berkepentingan serantau yang terlibat secara langsung dalam pengilhakan di beberapa kawasan di timur dan wilayah selatan Ukraine”.
“Jepun tidak boleh mengetepikan usaha unilateral untuk mengubah status quo secara kekerasan, dan perlu bertindak tegas dengan mengenakan sekatan ke atas Rusia, dan akan terus menyokong Ukraine menerusi penyelarasan masyarakat antarabangsa, termasuk negara G7,” kata Hayashi.
Tindakan Jepun membekukan aset Moscow dibuat selepas Rusia mengilhakkan empat wilayah Ukraine – Donetsk, Luhansk, Zaporizhzhia dan Kherson – susulan referendum di kawasan ini, dengan tindakan itu dikecam secara meluas oleh masyarakat antarabangsa, katanya.
Perhimpunan Agung PBB yang dianggotai 193 negara akan membincangkan pengilhakan itu pada 10 Oktober.
Sekatan terbaru oleh Tokyo adalah susulan larangan eksport peralatan berteknologi tinggi ke Rusia pada Mei lepas.
Jepun menyertai AS, UK, dan sekutu lain mengambil tindakan untuk menghukum Moscow kerana perang Ukraine. Beratus-ratus pegawai Rusia, termasuk Presiden Vladimir Putin, selain syarikat dan organisasi, terlibat dalam sekatan oleh Jepun.
Rusia bertindak balas dengan menyekat 63 pegawai kanan Jepun, termasuk Perdana Menteri Fumio Kishida.
Kini, Rusia adalah negara yang paling banyak dikenakan sekatan di dunia sejak perangnya ke atas Ukraine pada Februari tahun ini.
Menurut badan hak asasi manusia PBB, 15,246 orang awam Ukraine terjejas, termasuk 6,114 kematian dan 9,132 kecederaan dari 24 Februari hingga 2 Oktober,


Sorry.


Cadangan pengeluaran KWSP bulanan pastikan kecukupan pendapatan persaraan

Kumpulan Wang Simpanan Pekerja (KWSP) sedang mempertimbangkan perubahan kepada mekanisme berupa pencen, dalam usaha membantu ahlinya mempunyai pendapatan pascapersaraan yang lebih stabil.
KWSP dalam satu kenyataan hari ini memaklumkan cadangan tersebut, seiring dengan usaha semasa agensi itu menggalakkan ahli untuk memilih pengeluaran bulanan secara berkala berbanding pilihan pengeluaran penuh.
“Pada 2022, lebih 7,000 ahli telah memilih secara sukarela kaedah pengeluaran bulanan ini. Proses untuk menguatkuasakan mekanisme pengeluaran berkala ini sedang diteliti dan akan mengambil kira keupayaan dan kesiapsiagaan ahli untuk melakukan transisi ini.
“Cadangan ini akan melibatkan perubahan generasi yang akan mengambil masa yang agak lama sebelum dikuatkuasakan,” menurut kenyataan tersebut.
Kenyataan KWSP itu memaklumkan transisi yang dicadangkan itu perlu, berikutan peningkatan purata jangka hayat rakyat Malaysia daripada 54 tahun pada 1957 kepada 75 tahun, pada masa ini.
“Purata jangka hayat ini dijangka meningkat di masa hadapan, di mana rakyat Malaysia akan hidup lebih lama dalam tempoh persaraan. KWSP akan terus menggalakkan ahli untuk menukar secara sukarela kepada pilihan pengeluaran bulanan ini,” menurut kenyataan KWSP itu.
Menurut kenyataan itu lagi, di bawah cadangan tersebut sebahagian daripada simpanan ahli sehingga had tertentu akan ditukar kepada pendapatan bulanan, manakala baki selebihnya boleh dikeluarkan secara penuh.
Ini bagi mengelakkan kemiskinan hari tua dan untuk mengagihkan pendapatan yang lebih tetap sepanjang tempoh persaraan.
“KWSP mengambil pendekatan pragmatik dan praktikal terhadap cadangan penambahbaikan polisi, seterusnya mengimbangi keperluan ahli semasa dengan keperluan untuk mengekalkan kecukupan simpanan selepas bersara.
“KWSP akan memaklumkan sebarang perubahan berkaitan polisinya kepada ahli yang terlibat sebelum perubahan ini berkuat kuasa,” menurut kenyataan itu.


Lagi 162 kes varian membimbangkan dikesan

Sebanyak 162 kes baharu varian Omicron dikesan sejak 23 Januari lepas hingga hari ini oleh pelbagai institusi kesihatan, kata Ketua Pengarah Kesihatan Dr Noor Hisham Abdullah.Beliau berkata Institut Penyelidikan Perubatan (IMR) mengenal pasti 89 kes, Fakulti Perubatan Universiti Malaya (FOM-UM) mengesan 71 kes manakala dua kes dikesan Institut Genom dan Vaksin Malaysia.“Ini menjadikan jumlah kumulatif kes yang dijangkiti oleh virus SARS-CoV-2 yang dikategorikan sebagai varian yang dibimbangi (VOC) dan varian mempunyai kepentingan (VOI) adalah sebanyak 7,056 kes.“Daripada jumlah yang dikesan tersebut, 7,036 kes adalah VOC manakala 20 kes adalah VOI,” katanya dalam kenyataan hari ini.Dr Noor Hisham berkata secara keseluruhan, sehingga kini, bagi VOC terdapat 6,188 kes varian Delta, 601 (Omicron), 233 (Beta) dan 14 (Alpha).Menurutnya bagi kes VOI pula, terdapat 13 kes varian Theta, empat kes varian Kappa dan tiga kes varian Eta.Mengenai kes baru Covid-19, Dr Noor Hisham berkata 4,066 kes dicatatkan hari ini dengan 50 kes (1.2%) daripadanya adalah kategori tiga, empat dan lima manakala 4,016 kes (98.8%) lagi terdiri daripada kategori satu dan dua.“Daripada 4,066 kes itu, 442 adalah kes import dan 3,624 pula adalah kes tempatan dengan 131 kes memerlukan rawatan di unit rawatan rapi (ICU) manakala 65 kes memerlukan bantuan pernafasan,” katanya.Beliau berkata 13 kluster baru dilaporkan hari ini, menjadikan jumlah kluster aktif adalah 244 manakala kadar kebolehjangkitan Covid-19 (Rt) Malaysia semalam pula adalah 1.09.


Salim dan Boo sampai ke London

Hari ketiga aku bergerak sekali lagi ke lapangan terbang Heathrow.Aku duduk di Brixton, zone dua – ini wilayah Selatan di pinggir pusat kota.Brixton ialah stesen akhir untuk Victoria Line.Telefon aku bermula dengan 071 maknanya ini kod telefon wilayah yang betul-betul di Central London.Dalam kota London, aku tidak memiliki masalah pengangkutan.Aku menapak tak sampai 10 minit dari flat aku di Southwyck House, Coldharbour Lane ke stesen Brixton.Majoriti warga kota London tidak perlu memiliki kereta untuk bergerak.Ada kereta api bawah tanah atau tube melegari kota London.Kereta api biasanya menyambung ke wilayah luar kota yang jauh.Manakala bas merah dua tingkat untuk ke wilayah dalam kota London yang menghubungkan kawasan yang agak jauh dari stesen tube.Hakikatnya tidak ada seorang pun kawan dan sahabat aku yang memiliki kereta di London.Ramai mereka berperangai sama seperti aku: bebal tidak tahu memandu dan bebal tidak dapat mengenal jenis kereta.Dari stesen Brixton aku mengambil tube bertukar di stesen Green Park dan terus ke Heathrow.Kurang lebih satu jam aku berada di hadapan pejabat Kastam Heathrow.Mister Chadwick dan Robert sedia menunggu.“Good morning Isham. Had your breakfast?” Chadwick membuka kata.“Yes. Done”. Aku mengangguk.“You’re going to meet Mister Boo Ah Ha. He came with Salim in the same flight from Kuala Lumpur.”Chadwick bangun dan kami menuju ke bilik siasatan yang sama di mana aku bertemu dengan Salim.Aku ternampak di kerusi bekas tempat duduk Salim diduduki oleh seorang lelaki Cina berusia sekitar 40-an.Agak kurus berambut pendek. Memakai baju petak-petak lengan pendek.Berpantalon hitam dan berkasut coklat.“Mister Boo this is Isham. Your translator. The conversation in this room is taped.” Chadwick memberitahu Boo.“Boo. Aku Isham. Aku bukan peguam. Aku tukang terjemah. Kau cakap Melayu, aku terjemah dalam Bahasa Inggeris untuk kastam Mat Salleh ini. Faham?“Aku bukan peguam. Semalam aku terjemahkan untuk Salim. Hari ini untuk kau. Semua cakap kita dalam bilik ini dirakam. Polis, kastam Mat Salleh ini tak ada pukul-pukul.”Aku menerangkan dan menambah “pukul-pukul” untuk memberi pencerahan tentang cara kerja kastam dan mata-mata Inggeris.“Please ask him his full name, address, work and family.” Chadwick meminta maklumat peribadi dari Boo.Lelaki Cina. Boo Ah Ha, berumur 47 tahun.Warganegara Malaysia tinggal di Cheras. Ada isteri dan tiga orang anak. Bekerja sebagai pemandu teksi.“Where does he drives his taxi?” Chadwick ingin tahu.“Boo. Kau bawa teksi di kawasan mana?”“ Bukit Bintang, selalu tunggu dekat Sun Complex, Genting Highlands, merayau Kuala Lumpur. Tapi selalu naik Genting. Tunggu orang kat Sun Complex”.“Sun Complex ni apa? Di mana?” Aku mahukan penjelasan.“Lu tak tau? Lu tak tau? Ayooo. Ayam punya tempat. Bukit Bintang”. Boo menerangkan.“Ayam? Ayam apa?”“Semua ada. China, Siam, Cambodia, Vietnam. Manyak ayam. Ayam pakai teksi.”Aku senyum bila Boo berkata ayam naik teksi.Perbualan ini tidak aku terjemahkan. Hanya untuk pengetahuan am aku.“Where did he met Salim? What is his relationship with Salim?” Chadwick mencelah.“Boo macam mana lu jumpa Salim? Kau dengan Salim ini member macam mana?”Aku terjemahkan soalan daripada Chadwick yang ingin mencungkil apakah Boo juga bersama dalam jaringan Salim ini.“Wa kenal Salim di Genting. Dia drebar satu tauke Cina. Wa bawa teksi, kadang-kadang kita duduk minum teh tarik tunggu bos main judi.”“Did he knew about the brown sugar?”“Boo… kamu tau tak Salim bawa heroin?”“Wa tak tau. Wa tak tau.”“He has no idea about the stuff.”“Whose idea coming to London? Why London?”“Pasal apa datang ke London? Apa tujuan?”“Salim kata dia nak cari ubat. Salim ajak datang teman dia jalan-jalan di London. Kaki Salim dulu eksiden patah.”“Salim proposed to him visit London. Salim intends to repair his injured legs. And sight seeing. Like a tourist.”“Why London?” Chadwick mahu tahu kenapa mereka berdua memilih kota London.“Boo pasal apa pilih London?”Aku pun ingin juga nak tahu kerana dua-dua anak Malaysia ini tak pandai cakap bahasa Inggeris.Salim boleh sikit-sikit.Tapi Boo langsung tak tahu. Silap-silap kalau terjumpa oleh Mamat Hitam dari Brixton dua-dua ini “masak kena gulai”.“Gua mahu cari perempuan Mat Salleh. Salim nak cari doktor.” Boo selamba menerangkan tujuan ke London.“He is looking for white woman. While Salim is searching for a doctor.”Aku tersenyum bila menterjemahkan ayat ini kepada Chadwick.“Looking for women Where? Where? In Soho?”Chadwick ketawa dan aku tidak menterjemahkan ayat ini kepada Boo.Aku yakin ayat ini bukan ditujukan kepada Boo, tapi untuk kami ketawa.Lagi aku terfikir pasti Boo dah bosan dengan ayam Siam.Maka datang ke London untuk mencari ayam Belanda.“Who pays for the tickets?”“Beli tiket kapal terbang pakai duit siapa?”Boo menerangkan yang tiket menggunakan separuh duit Salim.Boo janji akan membayar yang selebihnya bila dia dapat modal.Salim yang keluar duit belanja kerana Boo ikut untuk menemankan.Salim perlu kawan di London.“What about the bag? The travelling bags. Who bought them? Where and when?”Ini cara Bobby London siasat, rapi dan terperinci.Beg yang aku anggap tak penting ini mahu diketahui lebih dalam.“Boo, beg baju tu beli kat mana dan bila beli?“Both bags are indentical.” Chadwick mencelah.“Dua-dua beg kamu ini rupa sama.”“Beli di Puchong. Kedai di Puchong. Kami pergi sama-sama pilih beg yang sama. Salim suka warna tu.”“They bought the bags in Puchong, suburb of Kuala Lumpur. They went together. Salim made the choice. Salim likes the colour.”Dari gaya soalan-soalan Chadwick ini, aku merasakan dia syak Boo tahu akan rancangan sebenar Salim datang ke London.Beg yang sama bentuk dan sama warna ini sebagai bukti mereka bersama-sama.Beg ini sebagai bahan bukti untuk mengikat Boo sama dalam kes seludup ini.Aku pula merasakan Boo ini hanya pemandu teksi yang diayat oleh Salim untuk menemani dia ke London.Mencari perempuan Mat Salleh dijadikan umpan.“Tell Boo he is interrogated because he came with Salim. We found brown sugar hidden in the sole of his shoes. He is a suspect too.”Chadwick menerangkan kedudukan Boo.Bila aku menterjemahkan kepada Boo, yang pihak kastam menganggap dia juga terlibat sama, aku lihat dia senyap tidak berkata apa-apa.Mungkin khayalannya melintas jauh dari London ke Cheras.Mungkin Boo terbayang isteri dan anak-anak yang ditinggalkan.Kemudian Chadwick bangun.Aku mengikut sama menuju ke pejabat. Di sana Robert ada menunggu.“The lab report, 800 grams of pure grade A brown sugar.”Robert memberi penerangan laporan makmal tentang dadah yang dibawa Salim.Brown sugar kelas A yang boleh dimasak untuk dijadikan heroin.“The street value of around 80,000 pound.” Robert menambah.Nilai dadah yang dibawa oleh Salim 80,000 pound.Dalam kepala aku mengira. Wow! Hampir setengah juta ringgit nilai dadah yang dibawa Salim.“Here are the tapes. Our conversation with Mister Salim and Mister Boo.”Robert memberi aku pita rakaman. Aku wajib mentranskripsi dua pita rakaman soal siasat Salim dan Boo.Esoknya aku ke kedai elektronik membeli alat telinga agar dapat mendengar suara dengan lebih jelas.Dua keping pita suara rakaman ini wajib aku selesaikan transkripsinya dalam seminggu.Kemudian aku cetak dua salinan. Dan aku berikan kepada Mister Chadwick.“Thanks Isham. Remember you would be call as witness too.”Chadwick memberi ingatan aku akan menjadi saksi juga dalam kes seludup dadah ini.Dua minggu setelah menyelesaikan transkripsi, aku menerima satu panggilan telefon.“Good morning Mister Rais. I’m from Legal Aid. I’m handling the case for Mister Salim dan Mister Boo Ah Ha. We need your help to translate.”Panggilan dari seorang peguam.Aku ke Heathrow sekali lagi. Bertemu di pejabat kastam.“I’m Alagappa. Lawyer for Salim and Boo.”Lelaki India berusia 50-an memperkenalkan diri. Dengan pantas kami mesra.Alagappa asalnya anak Malaysia dari Pulau Pinang datang belajar ke London dan terus menjadi penduduk tetap dan warga Britain.Dia menerangkan di United Kingdom ada sistem di mana semua yang didakwa akan diberikan khidmat peguam secara percuma.Sistem ini memastikan yang tidak mampu dari segi kewangan akan juga mendapat nasihat dan bantuan guaman secara percuma.Untuk yang mampu mereka boleh melanggan peguam sendiri.Khidmat peguam percuma ini dikelolakan oleh jaringan Majlis Peguam yang bekerjasama dengan setiap balai polis di United Kingdom.Mister Alagappa dipanggil oleh balai polis Heathrow untuk menjadi peguambela kepada Salim dan Boo.“Hi call me Isham. Boleh cakap Melayu lagi?” Aku menghulur tangan memperkenalkan diri.“Sikit-sikit. I forget laaa. Long time ago laaa.”Dia mengapitkan ibu jari dengan jari telunjuk menandakan sedikit. Kami ketawa.Setelah berkenalan kami menuju ke bilik soal siasat yang sama.Kali ini Salim dan Boo menunggu kami.“Salim, ini Alagappa. Dia ini peguam untuk kamu berdua. Aku juga jadi penterjemah untuk kamu berdua.”Aku melihat mereka tergamam kerana tiba-tiba muncul peguam India di negara Mat Salleh.“Jangan risau, di negara Mat Salleh peguam ini free. Tak kena bayar. Ini cara Mat Salleh buat kerja.”Aku memberi penerangan ringkas untuk mententeramkan kecurigaan mereka.Dari apa yang aku perhatikan pihak kastam sudah memberi maklumat tentang kes Salim dan Boo kepada Alagappa.“Salim and Boo, both of you are detained by the customs and immigration department.”Alagappa memulakan penerangan.Dari penerangan ini baru aku mula faham di Heathrow ini, Salim dan Boo ditahan oleh kastam dan imigresen, bukan polis.Dalam tahanan kastam dan imigresen mereka tidak perlu dibawa ke mahkamah untuk meminta hakim memanjangkan tahanan reman.Hukum kanun yang mewajibkan tahanan dibawa ke mahkamah jika ditahan lebih dari 24 jam tidak diguna pakai dalam kes kastam dan imigresen.Jam tidak bergerak dalam tahanan kastam dan imigresen.Jam hanya bergerak jika ditahan di lokap rumah pasung.Aku menerangkan perkara ini kepada Salim dan Boo.Malah aku sendiri pun baru mendapat pencerahan dalam hal hukum-hakam ini.“They will charge Salim. They will try to implicate Boo. I’m trying to seperate Salim from Boo. No drugs was found on Boo. It’s hard to prove.”“Salim kamu akan dituduh bawa dadah. Peguam ini akan cuba lawan kes Boo kerana dadah tak ada dalam kasut Boo.”“Are they okay in lock up? Food okay? Salim is a Muslim. He could ask for kosher food. I will inform the authority that my client is a Muslim.”Alagappa memberi penerangan.“Salim dalam lokap kau boleh minta makanan halal dan minta tempat sembahyang.““Okay Bang. Semua okay bang.” Salim menjawab.“The case will be soon. In the mean time for Boo, could he find someone to write character testimony for him? From prominent respected person like a school teacher, his boss, citizen or member of parliament?”“Salim kes ni belum bicara. Kita kena tunggu masa. Tak tahu bila. Boo, boleh tak cari orang besar? Kalau kau kenal Datuk ke? YB ke? Wakil rakyat kamu di Cheras minta mereka tulis tentang peribadi kamu, yang kamu ini orang baik. Nak tunjuk pada hakim kau ni tak jahat.”Aku menerangkan duduk perkara kepada Salim dan Boo.“Wa apa? Wa baik apa?” Boo tersesat dan tak faham akan penerangan aku.Aku ulangi sekali lagi semudah mungkin.“Lu ada kenal Datuk? Minta dia tulis surat tentang diri kamu. Tulis yang kamu ini Boo Ah Ha orang baik dari Cheras. Nak tunjuk pada Tuan Hakim”“Surat rekomen laaa.” Salim dengan berani mencelah.“Itu macam ka? Ada, ada. Wa ada kenal latuk. Wa kenal manyak latuk. Manyak latuk datang Genting”.“Minta Datuk itu tulis hal kamu. Family, kerja… kamu orang baik dari Cheras.” Aku memberi penjelasan.“Itu macam ka? Tapi itu latuk tak kenal sama wa.” Boo memberi penjelasan dengan selamba.Bila mendengar jawapan Boo, aku nak ketawa salah, nak menangis pun lagi salah.Dalam keadaan biasa kalau bukan di hadapan peguam aku pasti terbarai ketawa.Aku menarik nafas panjang dan berfikir macam manalah pemandu teksi dari Cheras ini datang ke London untuk mencari Minah Salleh.“He will try his best.” Aku menerangkan duduk perkara kepada peguam.“Any things they need, please let me know. Contact the authority. We will meet again in court.”Alagappa mengakhiri perjumpaan petang itu.“Salim, Boo… peguam kata kita tunggu hari bicara. Kalau ada apa-apa sila beri tahu melalui Pak Guard tempat kamu kena lokap. Kita jumpa di mahkamah nanti.”Dua minggu kemudian aku menerima surat dari Jabatan Kastam dan Imigresen.Isinya ringkas menerangkan secara rasmi aku akan menjadi saksi.Jika aku mahu meninggalkan kota London, aku wajib memberitahu mereka seawal mungkin agar tidak mengganggu tarikh bicara yang masih belum ditetapkan.Salim dan Boo ditahan bulan empat di permulaan musim bunga.Bila musim panas sampai, aku memadamkan semua rancangan bercuti ke luar negara.Biasanya di musim panas aku ngelencong ke benua Eropah, pulang ke Belgium.Musim panas tahun 1992 aku “di lokap” di London, menunggu dipanggil ke mahkamah.